Jamita Evangelium 4 Agustus 2019, Minggu VII Dung Trinitatis Debata do Hagogoon di ganup Parungkilon (Habakuk 3: 14-19) Pelita Batak Online\nAndorang so sahat dope jolma i di portibion tu hapistaran filosofis dohot hapistaran teknologis songon timbo ni sinuaeng di era revolusi industri na paopathon on sai tu Debata do jolma i ro mangadopi angka parungkilon ni ngolu na masa di portibion, dohot na masa tu marsasahalak, marsasapunguan dohot marsabangso, na tuk antuson ni jolma dohot na so tuk antuson ni pingkiranna. Molo masa isarana lalo, porang, anturaparon, ketidakbahagiaan, sai dipaadop jolma i do tu Debata manghatai dohot Ibana manungkun boasa ma masa angka parungkilon i, songon dia ma adopan parungkilon i, di dia ma hajongjongan ni Debata di angka na masa i, dohot dia ma na boi bahenon ni Debata marhite hagogoonNa mangurupi jolma i, aha ma tona ni Debata tu hita na manaon siala ni angka parungkilon I dna. Di parbinotoan teologi, digoari ma panungkunion partondion sisongon I theodice. Di angka panghataion partondion dohot Debata nang dohot jolma sisongon i, sai dipatupa na martangiang i do di bonana angka pansuraion na so mangula Debata, na so tigor Debata, dohot na so mangolu Debata. Alai di ujung ni pamarungkilhonon partondion si songon i,angka pamingkirion na mangondihon Debata na tigor i do na dipatujolo. Gariada ruar do di panghataion partondion dohot Debata i pamujion tu Debata, ala ni hatigoranNa mangondihon dohot pamonangkon angka na martahan manghaporseaon tu Ibana, jala manguhum angka na patupa parungkilon i tu na porsea na tigor jala na pinatigor i.\nAlai dina lam timbo parbinotoan ni jolma i mangadopi angka parungkilon ni ngoluna, molo masa manang molo diadopi angka parungkilon i marhite angka parbinotoan teknologis, ndang be apala jotjot manang olo jolma naung pistar i paadopadop bohi dohot Debata di partondionna songon na pinatolhas nangkin/di ginjang i, alai nunga tu hatauon ni jolma i sandiri mangadopisa na pinatupa ni jolma na marungkil I nama laho jolma i.\nAla ni i do didok Fisikawan almarhum Stephen Howkins hea mandok na mangihut on: "Lam timbo parbinotoan teknologis ni jolma i, lam so diharingkothon be padohothon ulaon ni Debata mangurupi jolma i mangadopi parungkilonna. Alai beha asa lam timbo hapistaran teknologis ni jolma i ma dipareahi, ai ingkon jala holan i do na booio dihaposi mangadopi parungkilon i. Molo diancam bencana ekologis do portibion, planet bumi on, ba dilului ma dalan beha asa boi pinda jolma i tu planet na asing na boi inganan ni jolma i. I do umbahen na adong sada proyek na mansai arga nuaeng na paborhat jolma I tu planet Mars, alai syaratna ndang boi mulak tu portibion. Isarana:\nParjolo, di na lam tau jolma i mangadopi ancaman porang nang konflik sian tirket na ummetmet sahat tu tirket na tumimbo na disungkunhon ndang be dia ma na tarbahen Debata manghamonangkon manang pasiding porang, alai songon dia ma asa lam malo jolma i pasidingkon konflik manang porang, manang manguba konflik dohot ancaman porang marhite patimbohon parbinotoan diplomacy dohot managemen konflik, manang molo ingkon gabe marporang pe beha asa boi monang marhite patimbo peralatan dohot ilmu porang, mamungka sian porang maardongan sinjata na somal sahat tu sinjata di porang cyber.\nPaduahon, di na mangadopi anturaparon , ndang apala dipasungkunhon be tu Debata boasa masa anturaparon i, jala dia ma naboi patupaon ni Debata paso i, jala dia tonaNa tu jolma i sian anturaparon i. Alai na dipasungkunhon i ma aha ma sipatupaon ni jolma i asa tuk hinaadong ni sipanganon. I ma marhite na patimbohon parbinotoan biotechnology na mambahen jolma i boi paradehon sipanganonna na tuk tu 7 milliar jolma di portibion, nang di tano na sompit dohot tano na harsang sahali pe.\nPatoluhon, songon i do tong nang di na mangadopi sahit dohot epidemi nang ngolu na so hipas na pajempekhon ngolu ni joma i. Ndang apala diparungkilhon be di tangiangna tu Debata boasa ro manang masa sahit I tu dirinta, di dia do hajongjongon ni Debata di sahitta/niba on, Ibana do mambahen i, uhum sian Ibana do i, manang salaniba sandiri do i, jala pangidoan asa dipamalum Debata sahitna. Alai beha asa lam timbo parbinotoan teknologi medis nama dipatupa, ai i do na boi pamalumohon sahit ni jolma i. Ai i do nab oi paganjanghon ngolu ni jolma i.\nJala, paopathon, di na mangadopi angka bencana alam na marragam i, na jotjojt ndang tarsura, ndang apala panghataion dohot Debata be na dipatupa, manungkunhon boasa masa angka i, dia ma nidokna, dohot udutna. Alai dipatupa ma nasa na boi patimbohon parbinotoan tanggap dohot tanggul bencana nama dipatupa, ndang asa mangotapi bencana i, alai mangorui panghorhonna tu hasusaaan ni jolma ma mangalo dohot tu angka bangunan, asa boi sahatopna diboto tanda bencana i, isara peringatan Tsunami molo adong gempa, songon na dipatupa Badan KMG nantori di na masa gempa di hita on. Dipatupa ma angka alat-alat tusi.\nNang, palimahon, di na mangadopi ketidakbahagiaan dohot ketidaknikmatan ni ngolu, ndang tu Debata laho manungkun boasa ndang marna las roha ni jolma I atik be adong sude di ibana, Alai na dipatupa i ma marhite teknologi robot, nano teknologi nang hapistaran na binahen ni jolma, artificial intelligence, na ummalo sian jolma i sandiri sian jolma i sandiri mananda dirina, nang ummalo mangula sandiri. I do na masa di partingkian revolusi industri napaopathon nuaeng. I ma na dipangke sude angka parbinotoan teknologi naung tardungdung ni jolma i laho mambahen ummura jala tumabo jolma i mangolu. Ndang songon lojana nasailaon. Ndang songon maol na nasailaon.\nDi na so sahat dope hita tu era hapistaran ni jolma i dohot hapistaran ni robot pinatupa ni jolma Isisongon I, najolo nang nuaeng di na mangadopi tantangan ni ngolu, i ma di partingkian na sai tu Debata jolma i ro manungkunhon dia do na masa on, di dia hajongjongon ni Debata, jala dia ma na boi patupaon ni hagogoon ni Debata mangurupi jolma i mangadopi parungkilonna, dua do gondang ni ujung ni pamarungkilhonon ni jolma i. Gondang na parjolo i ma, madabu manang mintop ma haporseaon ni jolma i di haadongon nang hatauon, lam ma hagogoon ni Debata mangurupi natigor nang manguhum jolma parjahat i.\nGondang na paduahon i ma lam togu haporseaon ni jolma i tu Debata nang di na mangadopi parungkilon i. Molo ndang tuk ibana ruar sian panghataion partondion dohot Debata di na mangadopi parungkilon i, ba ditadinghon ibana ma haporseaon tu Debata. Alai molo tuk do ibana ruar, ba lam tamba togu do haporseaonna. Alai molo ndang tolapsa ruar sian pamarungkilhonon partondion dohot Debata i denggan, ba disi ma ditadingkon ibana haporseaon di haadong jala ulaon ni Debata di ngolu on, di portibion, tarlumobi di ngoluna.\nGondang na parjolo i do na masa tu diri ni sahalak Isahalak Teolog Kristen di negara maju, Amerika Serikat , sahalak Pangajari Padan Naimbaru na tarbarita do haporseaon Hakristenon, sian keluarga Hakristenon Baptis di dekade paduahon abad pa-21 hon on, na margoar Dr. Bart D. Ehrman. Ala ndang tarbahen ibana manghamonangkon parungkilon boasa dipasombu Debata masa di portibion hajahaton dohot parungkilon i, atik pe sai tong do mangajari dope ibana ndang porsea be ibana di hagogoon ni Debata. Didok ibana songon on.\n"I got to a point where I just didn't believe it any more.. the very heart of the Christian claim that God loves his people, answers their prayers and intervenes when they are in need. I came to think there was no such God, and decided that I had no choice but to abandon my faith and leave the Christian tradition." = "Nunga sahat ahu tu sada tingki nan dang porsea be ahu disi..Unok ni panindangion Kristen na mandok na Debata manghaholongi bangsoNa, mangalusi angka tangiang nasida jala campur tangan uju diharingkothon nasida. Sahat ma ahu tu pamingkirion nan dang adong Debata na songon i, jala huputushon ma na ndang adong pilihan di ahu asing sian na manadingkon haporseaon jala manadingkon tradisi Hakristenon."\nIndonesia: "Saya telah tiba pada satu titik di mana saya tidak percaya tentangnya lagi..jantung dari keyakinan Kristen adalah bahwa Allah mengasihi umatNya, menjawab doa-doa mereka dan mengadakan intervensi ketika mereka butuh. Saya telah tiba pada pemikiran bahwa tidak ada Allah sedemikian, dan saya memutuskan bahwa saya tidak memiliki pilihan kecuali meninggalkan iman saya dan meninggalkan tradisi Kristen."\nNdang tarjalo ni Bart D. Ehrman I panorangion partondion pinatupa ni angka na porsea na marusaha patorangkon boasa songon i masa bahat ni parungkilon di portibion, i ma na ginoaranna Theodice (na marlapatan marusaha mamartahanhon haadongon dohot hasintongan nang hatigoran dohot hagogoon ni Debata atik pe berengon hira so idaon angka i). Dia na pinatorang ni angka na porsea i? I ma molo masa parungkilon tu ngolu niba, ra adong do sangkap ni Debata disi, i ma ra maminsang iba, ra patoguhon haporseaon niba, jala ra patupa na denggan di tingki na rot u ngolunta.\nBahat do ra angka na porsea i sian najolo sahat tu nuaeng pe tahe naung sahat tu pangalaho songon na pinatupa ni si Bart D. Ehrman i, atik pe ndang diula nasida hajahaton. Gariada diula nasida na denggan tu donganna jolma. Bahat do ra tong na tongon marungkil di haporseaonna di ulaon ni Debata na manghaholongi dohot na mangurupi ibana di parungkilonna. Bahat do ra tong na sai tongtong dope tarunjun masuk tu pamingkirion na so mangula be Debata, nang tu dirina.\nGondang napaduahon jotjot do dipatuduhon angka na porsea di tongatonga ni bangso ni Debata najolo di Padan Naroboi,, sahat tu tingki on di tongatonga nin halak Kristen di portibion nang sahat tu abad pa-21-hon on, i ma lam dokdok parungkilon siadopon lam togu haporseaonna. Si Sadrak, Mesak dohot Abednego, isarana, di Daniel 3: 18-19 i, di na mangadopi parungkilon na so boi atasanna, ruar do panindangion haporseaonna mansai togu sian nasida na mandok na atik pe ndang diurupi Debata ibana mangadopi parungkilon niadopanna sian Kaisar na manguhum mate ibana ala so olo manomba Debata ganaganaan sian mas binahen ni Kaisar i, ndang olo ibana manomba manang ise ia so sasada Debata Namangolu i. I do na niongku ni panurat surat Heber di Padan Naimbaru, di bindu 11 i na paandorhon angka tokoh haporseaon na hot porsea atik pe so diida pangurupion ni Debata di ngoluna. I do nang nidok ni si Martin Luther di jolo ni angka raja nang uluan ni huria na dipaimbaru Debata marhite haporseaonna uju diancam hukum mate ibana molo so manguba roha nang pingkiranna, didok ibana songon on tu nasida: "Hier stehe ich, ich kann nicht aendern" (Dison jongjong ahu, ndang tarbahen ahu muba. "Di sini saya berdiri, saya tidak dapat berobah).\nAtik pe diadopi ibana/nasida/bangsona angka na so boi taraluson di parungkilon ni ngolu on, termasuk ma i parungkilon na so ro sian dirina/nasida sandiri alai parungkilon na ro sian duru ni dirina sandiri isara bencana alam, hajahaton ni angka na jahat di portibion na so tuk dope diotapi angka pamarenta tung songon dia pe denggan ni pamarenta mangula di bidang keamanan dohot hahipason ni rakyat, ianggo angka naporsea di Bibelta on dohot di sejarah pardalanan Hakristenon, sai hot do nasida/hita manghaporseai hagogoon ni Debata mangurupi na porsea i mangadopi parungkilonna/ta/nasida.\nPanindangion haporseaon na songon i do na disoarahon Panurirang Habakuk di tingki na salpu, i ma na gabe ojahan ni jamita di minggunta minggu Trinitatis sadarion:\nParjolo, di bindu parjolo ayat 1-17 taida do na dung dipatolhas ibana hinajorbut ni hajahaton na pinatupa ni sada bangso na balgana martentarahon na mansai togu jala jago jala jahat nang jorbut manaluhon angka musuna , sampe pola naporseai di parungkilon partondionna manghilala dohot manghaporseai na dipangke Debata do na pinatupanasida i manguhum bangsoNa, alai di bindu paduahon tangkas do dihaposi ibana na uhumon ni Debata do na so tigor marpangalaho maradophon bangsoNa i (Bindu 2: 4-, 5, 6, 7, 8, 9-11, 12-13, 15-16), alai na tigor i mangolu do binahen ni haporseaonna di Debata (2:4). Gariada tahe tuk do na tigor i, na pinagolu ni haporseaonna i, mamuji Debata marhite na mandok, "Digohi Debata do portiboion dohot hamiuliaonNa (2: 14); "Mian di bagasNa Nabadia i do Debata, ingkon hohom ma jolma i " (2: 20). Nidok ni Habakuk bindu 1-2 i, i ma di na mangadopi angka hajahaton dohot hagaoron ni portibion, tuk do na tigor I, na pinatigor ni haporseraonna di Debata, mamuji Debata.\nNapaduahon, di bindu tolu ni Habakuk i, tarlumobi di ayat 14-19 lam dipatogu ma panindangion haporseaon na dipaandar di bindu 2: 4, 14 dohot 20 i), di bagasan tangiang ni panurirang i, i ma:\na. Pangidoan tu Debata asa dipaimbaru dohot dipatubegehon ulaon ni Debata (3: 1). Nidokna, I ma molo diadopan parungkilon bolon, ingkon sosoon do diri paimbaruhon panandaionta di ulaon na balga ni Debata. Ndang baliksa manghalupahonsa.\nb. Marningot dohot manungguli Debata asa, di na masa parungkilon na masa, na diida na porsea i hira tardok na tarrimas Debata, tong diingot Asi ni rohaNa (3: 2b)\nc. Mamuji Debata ala ni hadirion dohot ulaonNa nab alga (3: 3-12).\nd.Mangongku/manghatindangkon na diondihon Debata do angka natigorNa jala diuhum do na patup na so denggan nang tu naporsea (3: 13-16).\ne. Paimaimahon Benget di Debata mangula manguhum angka na so tigor (ayat 16)\nf. Marlas ni roha huhut mamuji Debata tung beha pe hinamaol ni kondisi ni ngolungolu na diadopi (gagal pertnaian, gagal peternakan, gagal sumber ngolu, ayat 17-19).\nBeha do hita angka na porsea na mangolu dope di era Revolusi industri na parjolo? Beha do hitat angka ruas ni huria ni HKBP na mangolu di era revolusi industri na paduahon dope? Beha do hita na mangolu di era revolusi patoluhon dope? Beha do hita na mangolu di era revolusi industri napaopathom, na mandok hapistaran teknis ni jolma i nama sipangasahonon di ngolu on?\nMolo taadopi parungkilon ni ngolu, sian naboi taatasi sandiri sahat tu na so boi tarantusan hita dohot na so taratasi hita pe tahe, dia sialana, dia panghorhonna dohot dia nidokna, boi dope hita songon angka na porsea di Bibel i dohot di sejarah ni pardalanan ni Hakristenon di portibion dohot Hakristenon di halak Batak I ma hot jala lam togu manghaporseai Ibana dohot hagogoonna atik pe ndang taida nuaeng nang sogot pe pangurupionna? Manang tadinghononta ma haporseaon tu hagogoon ni Debata songon pinatupa ni Dr. Bart D. Ehrman i?\nManang, ala nunga tahilala na nunga tuk parbinotoan teknista di ngolu on, tadok ma ndang apala huharingkothon be pangurupion ni hagogoon ni Debata di ngolunta, di ulaon ni huria i? Manang ihuthononta do naung pinatuduhon ni naporsea i. Baliksa manadingkon haporsreaon tu tu hagogoon ni Debata, boi do hita mamuji Debata, paimahon ulaon ni Debata, jala marlas ni roha nang di na so tahilala dope dohot muse hagogoon ni Debata I mangula di ngolunta? Manang lam togu ma haporseaonta tarlumobi ala nunga lam malo hita mamangke teknologi na taida songon pasupasu ni Debata tu hita di partingkian nuaeng on?\nOleh: Pdt Dr. Robinson Butarbutar Parsameanta, STT-HKBP (0812-62472015)Hamu angka dongan,Di Minggu Parjolo Dung Trinitatis sadarion, di na tapabagas panandaionta di Hadirion, Ulaon nang Lomo ni Roha n\nJamita Evangelium, 24 Nopember 2019 Ujung Taon Parhuriaon/Minggu Parningotan di Angka na Monding: "Debata Nasangap Manguhumi Saluhut Bangso" (Habakuk 3: 1-6)\nOleh: Pdt Dr Robinson Butarbutar, STT HKBPHamu angka Dongan Ruas ni Huriani Kristus hinaholongan,Digoari do minggunta sadarion minggu Ujuang Taon Parhuriaon. Sataon bolon ma hita na marhuria i n


2 Korint 5 : 16 – 21 - Official Site Of Huria Kristen Indonesia\n2 Korint 5 : 16 – 21\nHidup Di Dalam Kristus Sebagai Ciptaan Baru\nTarbarita do luat Korint songon sada luat na mansai maju jala sering didok i kota pelabuhan (transit = tempat terjadinya tukar menukar barang). Maju do luat on di parbinotoan (ilmu pengetahuan dan filsafat), ekonomi, adat dohot budaya, jala gok do angka silehonlehon tondi (karunia roh/ talenta) na didapot Apostel Paulus di luat on. Alai na ringkot botoon di huria na di luat Korint on ima nasida dang mamangke silehonlehon (talenta), manang parbinotoan na, dohot hamajuon ni perekonomian i laho mangulahon lomo ni roha ni Jahowa. Andorang so ro si Paulus tu luat on, torop do angka Debata sileban (dewa-dewi Yunani) na disomba halak Korint, boi ma didok mangolu di bagasan haholomon dope nasida. Alai dung ro barita nauli marhite na binoan ni apostel Paulus, gabe lam diajari ma nasida laho mamangke silehonlehon ni tondi dohot saluhut hamajuon na, tu ulaon na denggan, ulaon na parasinirohaon dohot ulaon hatiuron.\nSurat ni apostel Paulus na paduahon on ima songon udut ni surat na parjolo, na di gurit on si Paulus di tingki di Makedonia ibana, jala marhite si Titus do ditongos surat on tu huria Korint. Maksud ni surat on ditongoshon ima laho mangalo angka kaum gnostik na naeng manggugai haporseaon angka ruas di huria Korint asa unang porsea nasida di angka barita na uli na binaritahon ni apostel Paulus, tarlumobi ma meraguhon taringot tohonan panghobasiaon ni apostel Paulus songon sahalak Apostel. Marhite surat on disosoi do huria on asa tongtong satia jala gomos maniop haporseaon na.\nDi ayat 16, turpuk on patorangkon perubahan cara pandang menilai sasahalak jolma, jala tarlumobi ma i mananda Kristus. Di ayat on didok : “dang hutanda hami be manang ise mangihuthon pardagingon”, sian on bo i tarida bahwa na jolo andorang dang berubah dope cara pandang na, na masa ima menilai sasahalak jolma dohot mananda Kristus magihuthon pardagingon dope (menurut ukuran duniawi). Molo portibion menilai sasahalak jolma ukuran ni portibion do na dipangke; na mora manang na pogos, bangsawan manang halak na lea, dll. Jala songoni do nang mananda Kristus, mangihuthon pardagingon dope na di pangke ni jolma. Maka dari itu dikatakan hanya seseorang yang sudah dilahirkan kembali lah yang dapat menilai Kristus dengan sebenarnya. Perubahan on marbonsir ma i sian ayat 15, ima alana naung mate Jesus humongkop sude jolma alani i asa mangolu ma hita di Ibana.\nAyat 17. Naumringkot ima mangolu dibagasan Kristus. Na mangolu di bagasan Kristus ima halak na tinompa na imbaru. Gabe tubu ma sungkun-sungkun, songon diama cara na asa mangolu di bagasan Kristus? Saluhut jolma na di portibion hojongjongan na di luar ni Kristus do i, ala saluhut halak nungga mardosa. Saonari carana asa marpindah sasahalak i sian luar ni Kristus gabe di bagasan Kristus, ima ingkon adong do perubahan di bagasan pikiran na taringot tu na mananda Kristus. Karena itu janganlah kita menilai Kristus dengan ukuran manusia, sama seperti dunia ini menilai Dia yang ada di dalam Kristus. Ingkon do adong pertobatan jala ta haporseai Ibana si panobus hita, baru pe hita bo i didok mangolu di bagasan Kristus, jala i do na dimaksud na tinompa na imbaru. Perubahan besar itu dapat terjadi bila hati seseorang diperbaharui sehingga ia menjadi ciptaan baru. Tondi Parbadia sai tongtong do mangolu di bagasan ngolu ni jolma asa gabe imbaru hita, alani ma nunga salpu pangalaho na robi gabe na imbaru. Pangalaho na robi na didok dison ima dosa ni jolma naung disesa ni Kristus. Halak na tinompa na imbaru i ingkon do marpamingkiran na baru, tindakan na baru jala pangalaho na baru na dao dumenggan. Jala pandangan na pe taringot tu Debata dohot Kristus Jesus ingkon do baru.\nAyat 18-19. Saluhut perubahan na di bahas di ginjang ni ayat on “sude na i sian Debata”, Ibana do padengganhon (mendamaikan) hita tu dirina marhite Kristus, inisiatif ni Debata do i. Alani dosa gabe marmusuh jolma dohot Ibana. Nueng asa mardomu jolma i dohot Ibana saluhut dosa i ingkon diambolongkon manang dicabut, alai ala Debata ima na tigor jala sintong, ingkon uhumon na ma dosa i. Ala parasiroha jala parholong do Debata mida jolma, Ibana sandiri bertindak cepat padengganhon hubungan ni jolma dohot Ibana naung sega ala dosa i. Tetapi Allah adalah Allah yang adil dan keadilan itu menuntut hukuman atas dosa, sehingga karena kasih-Nya Allah mengaruniakan anak-Nya menjadi pendamaian bagi dosa-dosa manusia (Joh 3 : 16). Di ungkap Debata do dalan tu manisia asa mardenggan hita dohot Ibana marhitehite na mate Kristus Jesus di hau pinarsilang. Alai pardengganan i marhuaso jala marguna do i di jolma molo di jalo jala dijangkon di bagasan dirina jala ingkon marparange na imbaru. Pardengganan naung dipatupa ni Kristus manuntut haporseaon bahwa Ibana sandiri do pardeganan ta, jala nuaeng tohonan pardengganan i dipasahat Debata do tu partonaan ni Kristus (utusan-utusan Kristus). Ala naung mate do Kristus di hau pinarsilang gabe dang dijujur Debata be saluhut dosa ni jolma.\nAyat 20. “Partonaan” sarupa do i tu “duta”. Sahalak partonaan manang duta dang manghatai taringot tu dirina sandiri alai hata ni na mansuru ibana do na pinasahat na. Umbahen i do molo marbarita sahalak partonaan ni Debata, pasti do hata ni Debata na didok na. Alani suara ni Debata gabe dos do i tu suara ni angka partonaan ni Debata. Marhite ayat on apostel Paulus mandok molo partonaan ni Kristus mangido jala mangelehelek saluhut jolma mardenggan tu Debata dos ma i tu suara ni Debata na mangido jala na mangelehelek jolma. On pe sai na olo ma hita padengganon tu Debata ai nungga mate Kristus gabe pardengganan ta. Oleh sebab itu orang-orang berdosa harus melangkah dengan imannya dan bertobat dari dosa-dosanya serta percaya kepada-Nya berita pendamaian itu.\nAyat 21. Di bagasan ayat on apostel Paulus bermaksud mangalehon alasan kuat boasa dipadenggan jolma tu Ibana. Alani i marhite kalimat na jempek on dilehon apostel Paulus ojahan pardengganan i. Dang adong ayat Alkitab na memiliki makna na umbagas sian ayat on. Umbahen i angka partonaan ni Debata dang boi manirang ayat on sian pemberitaan bahwa Debata do pardengganan i, jala holan Kristus do si palua jolma. Molo didok di ayat on “Ibana na so tumanda dosa gabe dosa” marlapatan do i ala holan marhite cara on ma Debata marhuaso patupahon haluaon tu jolma sian dosa, ima marhite Kristus Jesus. Pekerjaan pendamaian dikerjakan oleh seorang manusia karena manusia dan hasil kematian Kristus sebagai ganti manusia yang tidak benar dijadikan Allah benar di dalam Dia.\nSongon sahalak na tinompa naimbaru ni Debata marhite hamamate ni Tuhan Jesus Kristus, tarjou do hita manadingkon hajolmaonta naung salpu, naburuk i. Na nidokna na buruk ima parngoluon na nirajaan ni roha sibuk manang bangko-bangko na di tanoon. Sahalak na porsea di Kristus i, naeng ma nian olo mananggalhon parngoluon ni jolma na buruk songon na nidok ni apostel Paulus di Roma 6:6 “Nunga tarsilang hadirionta na buruk raphon Ibana, asa pinasohot daging pardosaon asa unang be hita mangadop di dosa”. Hajolmaon naburuk ima ngolu na nirajaan dohot pinarhatoban ni dosa jala na nirajaan ni hagiot ni portibion alai anggo halak naung dipadenggan dohot Debata ingkon baru do ngolu na\nAlani ma dipangido do tu hita asa olo hita padengganon tu Debata. Na tinompa naimbaru, ima na mangolu jala marparange na denggan. Ndada holan dohonon roha i gabe imbaru, ima roha parholong na sian Debata. Mananggalhon hajolmaon na buruk jala mangolu di bagasan habadiaon, jala dang sarombang dohot portibion. Ingkon marhamubaon do ngolu ni jolma naung pinaimbaru ni Debata. Ndang tingkos molo didok jolma napinaimbaru ngoluna dos songon andorang so dipaimbaru.\nSahalak na tinompa naimbaru di bagasan Jesus Kristus ingkon marhamubaon sian pangalo gabe pangoloi di hata ni Debata, sian parhosom gabe parholong, sian siginjang roha gabe na serep roha, sian parbolabolati gabe sipardame dohot lan angka na asing na hinalomohon ni Debata. Pdt. Togar Gultom, S.Th\nPrevious Article 1 KORINT 10:1-13\nNext Article Jesaya 43:16-21


Sungkunsungkun taringot Ise na Maringanan di Surgo\nJAHA DIBAGASAN HATA Adhola Afrikans Albania Amhara Arab Armenia Aukan Aymara Azerbaijani Azerbaijani (Sirilik) Baoule Bashkir Batak (Karo) Batak (Toba) Biak Bikol Bislama Bolanda Bulgar Cakchikuel Cebuano Cheska Chichewa Chitonga Chitumbuka Chiyao Chokwe Chol Chuvash Cibemba Cina Mandarin (Disederhanakan) Cina Mandarin (Tradisional) Cinyanja Citonga (Malawi) Dansk Digor Drehu Efik Esti Ewe Farsi Fiji Fon Ga Georgia Greenland Guarani Gun Hausa Heber Hiligaynon Hmong (White) Iban Ibanag Igbo Iloko Indonesia Inggris Islan Isoko Italia Japang Jawa Jerman Kabiye Karen (S'gaw) Katalan Kazak Kikamba Kikaonde Kikongo Kikuyu Kiluba Kimbundu Kinyarwanda Kirghiz Kiribati Kisi Kisonge Kongo Korea Kreol Haiti Kreol Mauritius Kreol Seychelles Krio Kroat Kurdi Kurmanji (Sirilik) Kurdis Kurmanji (Kaukasus) Kwangali Kwanyama Lamba Lhukonzo Lingala Lituavi Luganda Lunda Luo Luvale Magyar Makedonia Malagasi Malta Mam Mambwe-Lungu Maya Mazatec (Huautla) Mbunda Mizo Moore Myanmar Nahuatl (Guerrero) Nahuatl (Huasteca) Nahuatl (Puebla Utara) Ndebele Ndebele (Zimbabwe) Ndonga Ngangela Nias Norsk Nyaneka Nzema Oromo Ossetia Otetela Pangasinan Papiamento (Aruba) Papiamento (Curaçao) Pijin (Kamerun) Pijin Pulopulo Solomon Polski Portugis Prancis Quechua (Ancash) Quechua (Ayacucho) Quechua (Bolivia) Quechua (Cuzco) Quichua (Chimborazo) Quichua (Imbabura) Rumania Rundi Runyankore Rusia Samoa Sango Saramaccan Sepedi Serb Serb (Romawi) Sesotho (Lesotho) Setswana Shona Sidama Silozi Sinhala Slovak Sloven Spanyol Sranantongo Suomi Swahili Swahili (Kongo) Swati Swensk Tagalog Tahiti Tatar Tetun Dili Thai Tigrinya Tiv Tojolabal Tok Pisin Tshiluba Tsonga Turki Twi Tzeltal Tzotzil Ukraina Umbundu Urhobo Uruund Venda Vietnam Wallis Waray-Waray Wayuunaiki Xhosa Yoruba Yunani Zande Zulu\nSIULASON NI MAJALAH ON | ANGKA ISE NA MARINGANAN DI SURGO\nHea do hamu mamingkirhon taringot surgo dohot ise na maringanan disi? Molo hea, ndang holan hamu na hea songon i. Saleleng marribu taon, godang do halak na manungkun taringot i. Adong na porsea molo surgo i diingani angka ompunta na sangap. Adong muse na mandok, surgo i inganan na dame, na diingani surusuruan dohot angka halak na burju naung mate. Adong muse na mandok, surgo inganan ni angka dewa.\nGodang do halak na marsalisi taringot surgo, ala didok nasida ndang adong na hea tuat sian i laho paboahon hatorangan tu hita. Alai, sala do pangantusion sisongon i. Andorang so ro tu tano on, Jesus Kristus marharoroan sian banua ginjang, na tadok surgo. Didok ibana tu angka pemimpin ni agama di abad na parjolo, ”Ndada tuat Ahu sian banua ginjang mambahen roharohangku; na pinangido ni roha ni na marsuru Ahu, i do.” Tangkas do dipaboa Jesus tu angka apostelna, ”Torop do inganan di bagas ni Damang.”—Johannes 6:38; 14:2.\nAma ni Jesus, i ma Debata na margoar Jahowa, jala ”bagas” ni Jahowa adong di surgo. (Psalmen 83:19) Alani i, holan Debata Jahowa dohot Jesus Kristus do na boi tangkas patorangkon taringot surgo. Nasida mangalehon hatorangan taringot surgo marhite parnidaan na dipatudu tu angka halak na marsihohot.\nArtikel na mangihut mangulas hatorangan sian Bibel na patorangkon parnidaan na diida pigapiga baoa. Huhut tarimangi parnidaan on, ingot ma surgo ndang sada inganan na boi taida manang taingani. Alani i, Debata patorangkon taringot surgo marhite cara na mura antusan. Parnidaan on mangurupi hamu mangantusi ise na mangingani ’torop inganan’ di surgo.


Trio Arghana Archives - Lirik Lagu Batak Trio Arghana Archives - Lirik Lagu Batak\nCategory: Trio Arghana\nBeta Tu Papua\nLirik Lagu Batak - October 10, 2020 - No comments - Trio Arghana\nlirik lagu beta tu papua. mulana ho hutanda. mulani pargaulanta na uju i. sai hu pasiding. sai hu padao sian lambung mi. hape ho do sai ro. ro mandopothon au. dang tolap au manjua. tung so hu tagam do. boi marsihaholongan. napogos tu namora. holong ni rohami ma napatalu rohakku. huboto do nalao ancit sitaononhu. ala […]\nSinamot Ala Hurang\nlirik lagu sinamot ala hurang. hutatap bintang na humaliang. toho rondang ni bulan. sasada au ito marangan angan. hurippu do i sipalas roha. hape siparo ilu. sundat bogashu sinamot ala hurang. huingot lunguni tangis ni dainang i. disitaononki madekdek ma ilu nai. so tarpaida ida manolsoli dihapogoson i. hassit arsak nai haccit alani ahu ma […]\nGolang Tanda Mata\nlirik lagu golang tanda mata. songon alogo na mangallus i. angon angon mangissir sian bohi hi. huhila doi dais tu dagingki. matakki dang boi humirdop hupaima. leleng ahu na sai tarpaima i. dirohangki nian unang dao ho sian ahu. ai holan ho do na dipangan rohakkon. hatami na do manggohi rohakkon. golang na nilehon mi […]\nlirik lagu unang sai ro be ho. unang sai salahon ahu ito. molo tung ahu lam dao. lao maninggalhon ho. hodo na mamukka sasudena. sai diseaga ho pikkiranhi. loja au paihut ihut ho ito. dang boi sai hugabusi ho. rohangki gabe mandele. nungga hulupahon ho sian rohangki. sahat dison majo pargaulan ta. unang sai ro […]\nlirik lagu holongki. holongki arga do di au. unang partudoshon ito. songon bunga na dionan i. oh, sattabi jo dabo. ra hea di ae ho hian. tubu holong ala rupam. saut lomom alani artam. oh, sattabi jo dabo. molo na tutu holong roham. patuduhon denggan ni basam. holongki hasian hu arga doi di au. ro […]\nLirik Lagu Batak - October 9, 2020 - No comments - Trio Arghana\nlirik lagu sial hian. rodo au sian lubuk pakam. mandapothon ho tu pulo batam. songon pinangido mi hasian. asa rap hita na dua. di mata ni pesta ulang tahun mi. arop hian do rohakku tikki i. jouhononmu au jonok tu lambung mi. sial hian huhilala au disi. gurgur hian mudar hu makkhitiri au. mangorom rimashu. […]\nlirik lagu ala holong. ala holong mi do hasian. umbahen nataronjar rohakki. patorushon sikkola. disi Tamat au sian SMA. hu sukka sukka tu jakarta. jolo karejo asa kulia. anggo balanjo sian huta. alani pogos so tarparbaga. anggi iboto torop so piga. adong dope sulang sulangan mangan. alani burjumi haholongan. tung so tolap marhusor holongki. anggo […]\nTudia Nama Au\nlirik lagu tudia nama au. lalap marpikiri au. loja rahakki manganju. lao paihut ihut roha mi ito. hutinggalhon karejoki. mago nang ari ariku. lalap rohakki holan tu ho. hape dang tutu sude. holong rohami tu au. margabus do ho ito. disude hatami. dang hea ro tu rohakku. ingkon songonon jalo on. dibahen ho ito hassit […]\nBurju Ni Damang\nlirik lagu burju ni damang. damang parsinuan i. sondangi di ngolu nami. sai di auhon tu dalan na tiur i. sude gelleng nai. damang parsinuan i. gogoi di ngolu nami. sai di suatton akka na denggan i. na gabe bohal nami. holong na namargelleng i. dang adong tudosan na. di hami gelleng mon. amang parsinuan. […]\nlirik lagu adong sesuatu. ala cintaku tu ho hasian. aha pe didokkon ho rade do i. dang sampai hati ahu manjua. ima sifathu na istimewa. dang dapot mu na songon ahu disadaan. terus terang ma hudok hasian. dang na hahurangan ahu taringot cinta. alai dang targabusan roha. tung holan ho do na can di iba. […]


Posted by on Friday, 20 April 2007 00:00\nUju masa haugahan masurbu onan (pasar) Senen di Jakarta godang do angka partigatiga marsak ala suda boniagana. Alai munar do pangkorhonna di Ama ni Pongot. Tutu martigatiga do ibana disi alai rengge-rengge do boniagana. Dung mintop sipusipu, ro do deba angka partigatiga i mangalului turtur ni ugasanna, alai godang do na laos didoloshon rohana ndang ro ala dokdok ni rohana di namasa i.\nAla so apala dokdok harugian ni Ama ni Pongot, ro do ibana mandulo, sai dijungkiti ma angka ngarngar, dihaishon agong, tep adong ma tarbereng ibana songon simbora na malala. Dipamanat ibana, songgot ma rohana huhut las situtu, dianto rohana do disi inganan ni angka partigatiga mas. Dung loja ibana papunguhon, mulak ma ibana, dipaias ma nadapotna i jala dipapita, ditimbang ma adong lobi sakilo mas na dapotna i.\nMamora songgot ma Ama ni Pongot tarbarita tu nahumaliang sahat ro di Toba. Ah, tung sadihari ma songon i morana, so adong dope dua taon di Jakarta, ninna angka sisolhotna na di huta manampin angka alualu na ro. Sada tingki mulak ma Ama ni Pongot tu huta, disi ma dibereng angka sisolhot naung munar pamaheonna sian andorang mulana borhat tu Jakarta. “Barita ni lampedang Ama ni Pongot marsaor bulung bira, barita ni hamoraonmu nunga gira naung sahat di huta.\nAha ma nuaeng baliga sibaligahononmu, barita sihatahononmu?”, ninna angka sisolhotna ma manungkun ibana. “Ima da ale angka amang, tung tinumpak ni sahala ni ompu do na hujalo pinasaut ni martua Debata, ingkon patuduon ma i nian dibagasan las ni roha dung tapahehe tambak ni ompunta parsadaan”, ninna mangalusi natorop i. Saut ma dibulangbulangi natorop Ama ni Pongot mardongan gondang sabangunan dung dipahehe tambak ni ompunasida. Uju laho mulak ibana tu Jakarta sude do pataru ibana tu harbangan huhut dibagasan las ni roha. “Ah, ibana dope sian pomparan ni ompunta na tingkos, Nunga sampulu taon Ama ni Barita naung di Jakarta matua so binege do mullop goarna. Ro pe ibana nataon sada napadondonhon haumana do asa adong mangudut balanjona”, ninna nasida be angka na tinggal di huta i.\nDung sahat di Jakarta, ndang manigor ditopot ulaonna hian marrengge-rengge, ai sai lohot dope tu pangkilalaan ni rohana habonggalon ni dirina uju manjalo bulang-bulang i sian huta. Dung lam marmetmet baluang, ipe asa tubu rohana muse manopot ulaonna i. Alai dang dapot rohana be partigatigaon i, langgus ma ibana mangadopi panuhor ujungna hurang ma langku ni tigatigana. Hinorhon ni i lam manjonok ma ngoluna tu parmulaanna hinan. Marsak ma ibana, geno pingkiranna, mangadangi rohana marhosa ganjang ibana. Di laon ni ari lam songon na tondo-tondo ma ibana. Ripena pe tong do diantusi aha namanginsombut tu roha ni parhalanguluna i, ai dohot do ibana siborngin siarian marhosa ganjang, pola sipata marderek dorpi ala gogo ni hosanna.\nHais-hais ma Ama ni Pongot tu boniagana i, ujungna marsargean, murmat idaon laos so lomo be roha ni halak marnida. Sipata uju mardalan ibana sai haishais tu rapanrapan, ujungna dipinsang halak ibana ai dirimpu “pemulung” mangalului angka na bolong na boi pargunahonon tu panggadisan. Muningan ma roha ni sisolhotna marnida pangalaho ni Ama ni Pongot, tubu ma tu roha nasida mamboan tu namalo mangaraksa.\nSai diandorsup ma ibana alai ndang dialusi, diboan tu parpuleher, didok ndang adong sahitna. Ujungna diboan ma ibana tu dokter jiwa. Disungkun ma parsondukna i manang songon dia mulana, laos dipatorang ma. Alai ala hurang dope di roha ni dokter i, sai dipatangkas; “Aha holso ni roha ni amanta on na hea dihatahon tu hamu inang”, ninna manungkun Nai Pongot. Ujungna taringot ma Nai Pongot holso ni roha ni Ama ni Pongot naung hea dihatahon tu ibana, laos didok ma tu dokter i: “I ma da dokternami, hea do dihatahon holsona dung dibagasan na sataon on ndang hea adong onan na matutung”, ninna mangalusi.\nSIRINGKOT-RINGKOT | READ 2574x


Comments Posted By Pintauli Silaban\ndang jadi provinsi ala dang boi sada hata saoloan be halak batak jala jogal dohot HOTEL (Hosom Teal Late)do nama maringan digodangan rohani bangsoon. Alani asa boi terwujud Provinsi Tano Batak dang be sada hita dohot donganta na di Tapian Nauli manag Selatan. Jala naeng manian marsada sude pangaranto anggiat boi marsiurupan pingkiran marsileanan roha naeng mambangun Tano Batak dianjurhon Ibu Kota di Dolok Sanggul alana Hornop jala Luas doi, jonok muse tu Lapangan Terbang, jala di parsitongaan ni Wilayah Tano Batak.\nComment Posted By Pintauli Silaban On 14.07.2007 @ 21:23\nTung marusaha ma hita halak batak manurat alana gabe sileban namambaen tu online on angka namar hubungan tu hita batak . alai onma tahe haotoonni hita batak jala mailama hamu ale dongan, unang sampe budaya Batak diboto halak sileban hape angka turunan ni Batak dang di antusi be adat dohot budaya ni Batak.\nComment Posted By Pintauli Silaban On 14.07.2007 @ 21:14\n-- Processing 12 queries in 0.179 second --


Ahli Bedah dari Parapat - bataktoday.com\nBeranda Headline Ahli Bedah dari Parapat\nadmin - Headline, PARODIBATAK\nTikki maringanan hami di Nagori Ujungbondar Saribujawa, adongma sada kejadian nalucu. Adong sahalak ama-ama tokke horbo di huta i, dipangolihonma anakna naadong oto-otona. Tujuanna asa molo mate amatta on boi bergelar “saur matua”…hahahaha… Hata kasarna agak baok do anakna on jala mengarah tu idiot ningonma..hahahaha.\nGoarna si Solu. Oto pe si Solu on, alai ringgas do ibana mangula tu balian. Biasama akka nahurang roha, gabe tu pekerjaan fisik do diperkuat.\nPiga-piga bulan dung mangoli si Solu on, mangido mulak ma isterina, jala parmisi tu bapakni si Solu dengan alasan alana sahat sadari i dang marna ditoddong si Solu ibana. Maksudna dang marna ML nasida asa tumakkas…hahahaha…\nAlai dipangido simatuana ima tu inattani si Solu asa ditunda sahat tu marsogot asa jolo makkatai amatta i dohot si Solu.\nDung mulak si Solu sian balian, diinterogasi bapakna ima iban. Idok Bapak ni si Solu: “Nga mangido mulak parumaen amang. Alana dipaboa nasida alasanna ikkon mulak, dang marna ditikkir ho inna babani mual i.”\nDialusi si Solu ma: “Bah, ganup ari do hupadenggan dalanni mual di hauma. Tung bereng bapa ma di haumatta di binanga Kasindir.”\nIdok bapakna ima muse: “Daggah, dang hauma nadi topi ni binanga Kasindir maksudhu baya, hauma sisattopak ido”.\nSai ngisngisma attong si Solu. Idokma: “Ai naso huattusi do boha carana bapa…,” hahahahahaha.\nIdok bapakna ima: “Daggahhhhh… sabborni nipikki dibahen ho kedaaaaannn. Haru manuk diboto do mangepet dang pola niajaran. Ia roma ho, holan tinggal lop nama ipe dang diattusi ho nimmu,” hahaha…\nAsa unang ditadingkon isterina anakkonna. inna rohani bapakni si Solu, diajari bapakna ima attong si Solu sude kegiatanni akka suami-isteri molo borngin. Stel yakin do bapakna i. Hira DR Naek L.Tobing ma gayana mangajari…hehehe…\nIdok bapakna ima: “Annon bodari laho modom hamu, jolo pamatema lampu. Anggoma parumaen i sian dolok sahat tu toruan. Jala nadia annon naumbau tusi ma ujjorhon ate!!” he..he..he..\nBornginna i dipraktekkon si Solu ma attong. Dung mate lampu, dianggo ibana ma isterina i sian dolok sahat tu toruan. Hape umbau do pamanganni isterina i ala baru mangallang jengkol najobang. Laos tusi ma diarahkan si Solu hamamagona i… hahahahaha… Langsung diharat isterina ima sagogonigogona sappe naeng ponggol. Maramangoi ma si Solu soarana sahat tu Pondokbulu…hahaha…\nDungoma attong sahuta ala mambege soarani si Solu. Berhamburan ma nasida, termasukma Pangulu Allagan.\nAla diboto halaki mambukka pengobatan alternatif au, diboan halaki ma attong borngin i tu jabu nami. Hira-hira jam 8 borngin dope kejadian i. Huperiksa ma attong.\nSarupa otona dohot nampunasa..hehehe.. Huida hira manuk napeokonma bagudung saba i. Unduk-unduk. Memang cukup parah do pakkaratan i. Alai holan P3K ni datu do boi hubaen. Goarna “Tutup Luka”. Asa unang pendarahan be. “Tohhak aliallah willawatab.”\nHusuruhma akka naro i huddul i tikkar ala soadong sofa. Ido labana namora natua-tuakku. Dos pe holan tikkar naadong disangka penduduk ido tong dohot iba namora..hahaha.. Ai gabe sisukkunon jala dihormati do iba di huta i. Eeeehe ..boama akka parhuta-huta tahe.\nPendek kata, marrapotma keluarga dohot Pangulu borngin i. Jala diputuskan, ikkon boanon ma tu rumah sakit.\nAlai hudokma tu nasida: “Molo tu RSU taboan, oloma jolo monding si Solu on asa diubati. Biasama parrumasakkit, molo diboto hita par Tigadolok, pittor massamma dibaen nasida penolakan. Hape porlu paling lama 2 jom ikkon adong tindakan tu nalukka on. Molo lobi 2 jom, horasma mangolu do si Solu on, alai onderdilna ‘nga pasti mate, jala kondisi malala alani infeksi…hehehehe… Adongdo huboto di Parapat mantri hewan. Jago do mangubati. Imbangma dohot ahli bedah lulusan Amrik.”\nDisukkun Pangulu Allagan ma: “Ai boasa ikkon tu mantri hewan lae Sinaga, kan jolma do si Solu?”…hehehe…\nHualusi ma: “Toho do Tulang Pangulu name, jolma do si Solu on. Alai molo tingkat kecerdasanna songonon, ikkon mantri hewan do manangani asa sesuai dosisna,” ..hahaha..\nManewa mobil Sinar Murni ma attong hami, jala ikkon dohotma au jadi pemandu wisata. Alana au do mananda mantri hewan i dohot umboto dalan di Parapat.\nSahat ma di Parapat. Didunggari hami ma attong jabuni amatta mantri hewan i. Nga sanga modom mantri hewan i. Sosundat nengel do mantri hewan i…hahahaha…\nDung leleng didunggari hami, dungoma inattani mantri hewan i. Nunga pukul 10 borngin hami nasahati. Didungoi inatta ima mantri hewan i. Dung dungo, langsung do ditangani amatta i si Solu. Dibius ibana ma attong. Pingsan ma si Solu. Diurupi hami ma mangakkat tu lobuni pinahan. Ai adong do kamarni pinahan nakosong disi…hehehehe.. Alai dang diloas mantri hewan i hami mangida. Akka nadohot gabe paimahon di mobil ma modom.\nDung 2 jom, dijou mantri hewan ima au. Idok amatta mantri hewan i ma: “Nga beres be huoperasi. Alai ikkon paimaon ma sadar pasien on 50 jom nai “.\nHusukkun ma: “Ai lelengma i 50 jom tulang?”\nDialusi amatta ima: “Bah, lelengma attong. Ai bius ni horbo nakkin hubaen mambius”… hahahahahaha..\nMaup do bah… Mandi-mandi ma hami tu Tao Toba, paima 50 jom nai sadar si Solu.\nDung 50 jom, mulak ma hami muse tu jabuni mantri hewan. Nunga sadar be attong si Solu. Au ma disuruh keluarga ni si Solu menyelesaikan akka administrasi pengobatan. Husukkun ma rupani sude akka pembiayaan tu amatta mantri hewan i.\nDidok amatta mantri ima: “Molo biayana bere bah pengertian ma hamu alana gabe rugi do au.”\nHusukkunma amatta i: “Boasa rugi hamu Tulang?”\nDialusi amatta ima: “Bah rugima attong. Alana huganti do onderdilni pasien namaponggol i pakke onderdilni babi pejantan unggul bantuan ni pamaretta i. Hape nga godang mangorder i mingguon. Akka par Siburak-burak dohot par Tigaraja naeng manaruhon akka indungni pinahanna asa dipakawin tuson. Hape onma nai, gabe batalma order i. Jala muse ikkon adongdo laporan tu Dinas Peternakan Kabupaten Simalungun boha perkembanganni bibit unggul on.”\nBah??? Pantas do marngiaki pinahan tikki dioperasi si Solu. Ba..ba..ba. Naiseatton mantri i do huroa sattanggo…hahaha..\nHudokma tu mantri hewan i: “Songononma i Tulang, onom ratus ribu ma sude ate. Ima biaya rawat inap, obat bius, perban, dohot akka nasing. Maklum ma hamu Tulang, alana lagi jibbolangon do nuaeng akka pangulaan di huta nami. Gagal panen do nuaeng di Nagori Ujungbondar. Molo tu Dinas Peternakan, baen Tulang ma laporan naung suda gogo pinahan i, manang hona kanker prostat alani palojahu” …hehehe…\nIdok mantri hewan i ma: “Namalo ho nian Lae Sinaga” …hahaha…\nAlai hujalo do komisikku saratus ribu..hahaha..\nMulak ma hami tu Nagori Ujungbondar. Jala diboan hami ma attong dohot si Solu mulak.\nDung sabulan malum ma attong si Solu. Alai gabe asingdo sahitna. Tiap ari, bugil ma ibana asal dibereng indungni pinahan berkeliaran. Sai dilelei ibana ma sude indungni pinahan i. Ima diepet-epet si Solu.


Marbagi Jambar di ulaon unjuk | Raja Mandidang Sitorus\n« Gambar Ulos\nTips Menghadapi Keadaan Gempa »\nMarbagi Jambar di ulaon unjuk\nFebruary 22, 2010 by Sampe Sitorus,SE (A. Hitado Managam)\nMolo siat di parsoburan\nLaos siat do i di panggagatan;\nMolo tangkas do di partuturan,\nLaos Tangkas do i di perjambaran.\nDi pesta unjuk, dung sidung na marsipanganon somalna laos pintor di uduti do tu na mambagi parjambaran. Somalna jolo di pasahat protokol do tu haha – anggina. Tarsongonon ma pardalanna. Contoh pesta unjuk pamuli boru Sitorus, bona ni hasuhuton pomparan ni ompunta Raja Diatas (Raja Pane sian Parik) jala ulaon di taruhon jual (dialaman ni paranak). Pasahathon ni protokol (horong ni Raja Pane ma tu Anggidoli Raja Dori dohot Raja Boltok). Di hita namardongann tubu pomparan ni ompunta Raja Sitorus, alana naeng udutanta ma ulaonta tu na marbagi jambar, didok natua-tua :\nTinallik huling-huling, tarida holi-holi.\nMolo haha na marsiulaon ba anggidolima antong na gabe panamboli. Jadi mardomu tusi pinasahat ma tu anggidoli Raja Dori na laho gabe panambol.\nAlus ni anggidoli Raja Dori (nagabe panambol):\nNauli ma i tutu haha doli las ma roha nami mangulahon i.\nDungi borhat ma sahalak sian horong ni Raja Dori (na gabe Panambol ni parboru) tu inganan ni jambar (meja inganan ni tudu-tudu ni sipanganon) laos di uduti ma songon on:\nPanambol ni Parboru\nDi hamu Raja ni Parboruon nami Raja…… (didok margana). Nangkin nunga dipasahat hamu tu hami Hula-hulamu tudu-tudu ni sipanganon. Didok natua-tua : Jolo dialap hata ninna asa diseat raut. On pe andorang so di seat raut asa tangkas ma di hatahon amangboru taringot tu partording ni tudu-tudu ni sipanganon naung pinasahat muna on, botima.\nPanambol ni Paranak\nMauliate malambok pusu ma di Raja i Hula-hula nami Raja Sitorus. Toho ma i tutu Tulang naburju, jolo dialap hata ninna asa di seat raut. Nangkin nunga hupasahat hami tudu-tudu ni sipanganon i tu raja i asa raja i ma na mangaturhon, botima.\nMauliate ma amangboru, di dok amang boru asa hami namangaturhon. Ala tangkas do hami hula-hulamu na ro tu huta mu asa sidapot solup ma hami naro jala tangkasma di hatahon amangboru, las ma roha nami di si, botima.\nMauliate ma Tulang. Taringot parjambaran na masa hupadalan hami marga ….. (didok margana) tarsongon on ma: Namarngingi, Somba-somba dohot Soit si bagi dua. Osang himpal ma i di hami. Ihur-ihur himpal ma tu raja i songon ulak ni tandok ni raja i. Asing ni i do pe si bagi dua ma raja nami. Tarsongon ima na somal hu padalan hami, botima.\nMauliate ma amangboru ulahon hamu ma. Alai amangboru na pos do rohanami asa patupaon ni amangboru songon singkat ni osang na naeng silehonon nami tu boru nami. Tung sian dia pe di patupa amangboru las ma roha nami di si.\nMauliate Tulang, pos rohani raja i na patupaon nami do songon singkat ni osang na laho lehon ni rajai tu pariban nami. Borunami asa boan hamu tu son piso, parang dohot sangkalan. Dungi dibagi ma sesui naung di sepakati jala di pamasuk ma tu ember/sambong ingananna jala di pasahat ma.\nDi hamu hula-hula nami Raja Sitorus, sian dos ni rohanta nangkin dison hupasahat hami jambar on tu hamu hula-hula nami asa las ma roha ni Raja i, botima.\nMauliate ma amangboru, gabe ma jala horas. Borunami asa boan hamu tu son piso, parang dohot sangkalan. Dungi di bagi ma jala di gorahon ma sesuai tu daftar si jalo jambar. Somalna di buat do deba sian ihur-ihur i asa singkop sesuai tu daftar sijalo jambar. Perihal pembagian jambar selengkapnya dapat di baca di tulisan Jambar dohot Parjambaran https://sitorusdori.wordpress.com/2010/01/27/jambar-dohot-parjambaran/\nSampe Sitorus (A. Hitado Managam Sitorus 08129052462)\non March 31, 2010 at 12:30 pm | Reply Parsinabung dohot Panamboli « Raja Mandidang Sitorus\n[…] Marbagi Jambar di ulaon unjuk […]


Si Jona Marsiajar asa Marasi ni Roha tu Ninive | Haporseaon na Togu\nIbana Marsiajar asa Marasi ni Roha\n1. Songon dia do pardalanan ni si Jona tu Ninive, jala songon dia do pangkilalaanna taringot tusi?\nANDORANG SO borhat tu Ninive, adong do tingki ni si Jona mamingkirhon pardalananna. Lobi sian 800 kilometer ma dao ni pardalananna i. Olo do ra sabulan manang lobi lelengna asa sahat ibana tu Ninive. Porlu pingkirhononna sian dia do ibana laho tu Ninive. Sian dalan na jumonok do, manang sian dalan na dumao. Dung i, ditorushon ma pardalananna i sian rura manang dolok. Ingkon halianganna do Padang Pasir Ram, tariparanna angka sunge, dohot ma i sunge Euprat. Ingkon marborngin do ibana di angka huta di Siria, Mesopotamia dohot Assur na so tinandana. Alai mabiar ma ibana tingki lam jonok tu kota Ninive.\n2. Songon dia do si Jona diurupi asa sai mangoloi Jahowa?\n2 Ndang boi be tadingkonon ni si Jona ulaonna on, ala nunga hea dibahen ibana songon i. Songon naung dipaboa, dipinsang Jahowa ma ibana marhite habahaba, jala dipalua marhite dengke na balga. Dung tolu ari, diutahon dengke i ma ibana tu darat. Na masa tu si Jona mangajari ibana asa sai mangoloi Jahowa.—Jona, bindu 1, 2.\n3. Songon dia do Jahowa maradophon si Jona, jala aha do sungkunsungkun na tubu alani i?\n3 Dioloi si Jona do Jahowa tingki disuru ibana laho muse tu Ninive. Rade do ibana mangulahon pardalanan na dao tu sabola timur. (Jaha Jona 3:1-3.) Alai, nunga muba si Jona dung dipinsang Jahowa ibana? Umpamana, nunga dipatuduhon Jahowa asi ni rohaNa tu si Jona. Dipalua do ibana sian parmaraan, jala ndang diuhum Jahowa ibana. Dilehon Jahowa do tingki tu ibana laho marhamubaon jala mangulahon parentaNa. Dung sude na masa i, nunga rade si Jona patuduhon asi ni roha tu na asing? Tontu, ndang mura on patuduhonon ni jolma na mardosa. Taida ma angka parsiajaran na tadapot sian si Jona.\nHamubaon ni Halak Ninive Alani Barita Panguhuman\n4, 5. Boasa didok Jahowa Ninive ”huta na bolon” jala aha do na taparsiajari sian i taringot tu Jahowa?\n4 Ndang dos pangkilalaan ni si Jona dohot pangkilalaan ni Jahowa taringot kota Ninive. Dipaboa tu hita, ”Huta na bolon do ianggo Ninive di jolo ni Debata.” (Jona 3:3) Buku Jona manurat tolu hali hata ni Jahowa na mandok ”Ninive, huta na bolon”. (Jona 1:2; 3:2; 4:11) Boasa songon i pangkilalaan ni Jahowa taringot tu Ninive?\n5 Ninive, i ma kota naung leleng, jala kota na pinajongjong ni si Nimrod dungkon Aek na Sumar. Balga do kota i, songon kota metropolitan. Alani i, tolu ari ma lelengna dalanan asa sahat sian ujung tu ujung. (1 Mus. 10:11; Jona 3:3) Timbo do tembok ni kota i, jala adong do angka kuil na balga. Alai, ndang i na arga di Jahowa, penduduk ni kota na godang i do. Asi do roha ni Jahowa mangida nasida. Alani i, las do roha ni Jahowa molo ditadingkon nasida hajahatonna asa malua sian panguhuman.\nDiida si Jona do molo Ninive kota na gok hajahaton\n6. (a) Boasa mabiar si Jona dung sahat di Ninive? (Ida surat na di toru.) (b) Aha do na boi taparsiajari tingki marbarita si Jona?\n6 Olo do lam mabiar si Jona dung diida godang ni penduduk ni kota i. Adong lobi sian 120.000 halak godang ni pendudukna. * Mardalan ma si Jona parsadarian tu tongatonga ni kota i laho mangalului inganan na denggan pasahathon barita panguhuman. Bahasa aha do dipangke si Jona mangkatai tu halak Ninive? Diboto ibana do bahasa Assur? Manang dibahen Jahowa do tanda halongangan asa boi ibana marbahasa Assur? Ndang dipaboa tu hita. Olo do ra ibana mamangke hata Heber. Dung i, adong na manerjemahon tu bahasa Ninive jala jempek do isi ni barita i. Ninna ibana ma, ”Opatpulu ari nari na ma, jadi marongrong ma Ninive!” (Jona 3:4) Mulahulak do didok ibana songon i. Tarida ma habaranion dohot haporseaon ni si Jona tingki marbarita. Laos songon i do na dihaporluhon halak Kristen saonari.\nJempek do barita ni si Jona, alai boi do i mambahen sogo roha ni halak tu ibana\n7, 8. (a) Songon dia do pangkilalaan ni halak Ninive mambege barita ni si Jona? (b) Songon dia do muse pangkilalaan ni rajanasida?\n7 Marpungu ma halak Ninive mambege barita ni si Jona. Dirimpu si Jona do muruk halak Ninive mambege baritana, alai ndang songon i na masa. Rade do nasida manangihon barita i! Jala tarsar ma barita panguhuman i tu saluhut kota. (Jaha Jona 3:5.) Rade do penduduk ni kota i marhamubaon, halak na mora, na pogos, na matua dohot na poso. Marpuasa ma nasida. Dung i, sahat do barita i tu raja ni Ninive.\nIngkon barani jala marhaporseaon do si Jona marbarita di Ninive\n8 Dohot ma raja ni Ninive marhamubaon. Turun ma ibana sian karosi harajaonna, dung i ditanggali ma pangkean harajaonna, dipangke ma abit goni jala ”hundul tu sirabun”. Dohot do angka pegawai ni harajaon i mambahen songon i. Dibahen ma parenta asa sude jolma ro di pinahan marabit goni. * Diboto raja i do naung mardosa nasida dohot rayatna ala mangulahon hajahaton. Didok raja i ma, ”Anggiat tung . . . mulak [Debata] sian parpiar ni rimasna, asa unang mago hita.”—Jona 3:6-9.\n9. Aha do na so dihaporseai angka kritikus, alai boasa boi tadok sala nasida?\n9 Ndang porsea halak na mangkritik Bibel tu hamubaon na binahen ni halak Ninive. Alai pakar ni Bibel patorangkon, ndang pola longang roha mangida i. Tingki i, dihaporseai halak Ninive dope takhayul, jala haporseaon on boi mambahen nasida hatop marhamubaon. Dung i, ditaringoti Jesus do di pudian ni ari taringot halak Ninive na marhamubaon. (Jaha Mateus 12:41.) Di surgo do Jesus tingki i, tontu patar do diida ibana hamubaon ni halak Ninive. (Joh. 8:57, 58) Na ringkot taingot, sajahatjahat ni jolma, sada tingki boi do nasida marhamubaon. Dung i, holan Jahowa do na mamboto roha ni jolma.\nMuruk ni Si Jona dohot Asi ni Roha ni Jahowa\n10, 11. (a) Songon dia do pangkilalaan ni Debata mangida hamubaon ni halak Ninive? (b) Boasa boi tadok ndang sala pangkilalaan ni Jahowa taringot tu halak Ninive?\n10 Songon dia do pangkilalaan ni Jahowa mangida hamubaon ni halak Ninive? Dipaboa si Jona tu hita, ”Dung diida Debata pambahenannasida, na mulak i nasida sian dalannasida angka na roa i, gabe disolsol Debata ma rohana taringot tu hamagoan na nilumbahonna bahenonna hian tu nasida, gabe ndang saut dibahen.”—Jona 3:10.\n11 Na sala do pangkilalaan ni Jahowa taringot tu halak Ninive? Ndang sala. Bibel paboahon tu hita, tigor do saluhut dalan ni Jahowa. (Jaha 5 Musa 32:4.) Diuba Debata ma sangkapNa dung diida hamubaon ni halak Ninive i. Ndang saut be nasida diuhum songon na nidokNa hian. Dipatuduhon Jahowa do asi ni rohaNa tu halak Ninive, ala marhamubaon nasida.\n12, 13. (a) Songon dia do Jahowa patuduhon molo Ibana parasi roha jala ndang maol jonohan? (b) Boasa tadok sintong do surirang ni si Jona i?\n12 Jotjot do pamimpin agama mambahen halak marpingkir molo Debata maol jonohan, ndang parduli jala kejam. Alai sasintongna, marpangantusion jala rade do Debata Jahowa patuduhon asi ni rohaNa. Andorang so ditontuhon Jahowa laho manguhum parjahat, dipasingot Debata do nasida marhite naposoNa asa mambahen hamubaon, songon halak Ninive. (Hes. 33:11) Didok do tu si Jeremia, ”Satongkin ahu martahi dompak sada bangso dohot dompak, sada harajaon naeng mangurati dohot naeng mamansingkon dohot naeng mangago. Alai molo mulak bangso naung hupalumba i sian hajahatonna, gabe marpangulahi rohangku taringot tu hamagoan naung husangkapi naeng bahenonku tu ibana.”—Jer. 18:7, 8.\nLas do roha ni Debata molo muba parjahat songon na binahen ni halak Ninive\n13 Na so sintong do barita ni si Jona? Ndang songon i. Surirang na pinasahat ni si Jona gabe sipasingot tu nasida. Barita panguhuman i dipasahat alani hajahaton ni halak Ninive. Molo ndang marhamubaon halak Ninive sian hajahatonna, tontu uhumon ni Debata ma nasida songon na pinaboaNa marhite si Jona. Jala di pudian ni ari, diuhum Debata do halak Ninive.—Sep. 2:13-15.\n14. Songon dia do pangkilalaan ni si Jona tu asi ni roha ni Jahowa?\n14 Songon dia do pangkilalaan ni si Jona ala ndang diuhum Debata halak Ninive di tingki i? Dipaboa tu hita, ”Sogo situtu do roha ni si Jona disi, jala piripirion ibana.” (Jona 4:1) Tarida do sian tangiang ni si Jona, na sogo rohana tingki so diuhum Debata halak Ninive. Didok si Jona, tumagon ma tongtong hian ibana di hutana. Didok muse, nunga diboto ibana hian na so paroon ni Jahowa panguhuman tu Ninive. Laos i do sidalianna umbahen na maporus ibana tu Tarsis. Dung i, didok ibana muse tu Jahowa, dumenggan ma ibana mate sian na mangolu.—Jaha Jona 4:2, 3.\n15. (a) Aha do na mambahen muruk si Jona? (b) Songon dia do dibahen Jahowa maradophon ibana?\n15 Aha do na mambahen muruk si Jona? Ndang taboto boasa muruk situtu ibana. Alai taboto do, nunga dipaboa ibana barita ni hasesega ni kota Ninive, jala porsea do halak Ninive tu barita i. Saonari, ndang saut diuhum Jahowa Ninive. Na maila do ibana diinsahi jala didok panurirang na so tutu? Aha pe alusna, ndang las roha ni si Jona tu hamubaon ni halak Ninive dohot tu asi ni roha ni Jahowa. Gabe dirina sandiri dohot hasangaponna do na dipingkirhon. Tongtong do marasi ni roha Jahowa tu si Jona. Nang pe ndang diargai ibana Jahowa, alai diida Debata do na denggan sian diri ni si Jona. Lambok do disungkun Jahowa si Jona, ”Tung [patut] ma ho marronirimas?” (Jona 4:4) Dialusi si Jona do Jahowa? Ndang dipaboa di Bibel.\n16. Boasa jolma jotjot ndang mangantusi lomo ni roha ni Debata, jala aha do na taparsiajari sian si Jona?\n16 Mura do ra hita mandok na sala si Jona disi. Alai taingot ma, jotjot do jolma na mardosa ndang mangantusi lomo ni roha ni Debata. Adong do sipata na marpandapot, dumenggan do molo dipaso Jahowa parmaraan. Manang dumenggan do molo pintor diuhum angka parjahat, jala pintor diparo ajal ni hasiangan on. Alani i, taparsiajari ma sian na masa tu si Jona, molo ndang sapandapot hita tu pingkiran ni Jahowa, sasintongna pangantusionta do na porlu tapahombar tu pingkiran ni Debata.\nCara ni Jahowa Mangajari Si Jona\n17, 18. (a) Aha do dibahen si Jona dung ditadingkon Ninive? (b) Aha do pangkorhon ni hau na tubu alani tanda halongangan tu si Jona?\n17 Mandele ma si Jona. Ditadingkon ibana ma Ninive, laho ma ibana tu inganan na timbo, dompak timur. Dipature ibana ma soposopo jala hundul ma ibana disi, huhut manatap jala paimahon na masa tu kota Ninive. Olo do ra hirim rohana mangida hasesega ni kota i. Songon dia do bahenon ni Jahowa mangurupi ibana asa patuduhon asi ni roha?\n18 Dung borngin, dibahen Jahowa ma tubu sada hau laho mangalinggomi si Jona. Dung dungo, ”las situtu ma roha ni si Jona” ala dilinggomi bulung ni hau i ibana. Dirimpu ibana do hau i tanda halongangan na patuduhon pasupasu ni Debata. Alai, lobi sian i na laho bahenon ni Debata. Na tinuju ni Jahowa, i ma mangurupi si Jona asa marasi ni roha. Alani i, dibahen Debata ma muse tanda halongangan. Dibahen Jahowa ma malos hau i marhite sada gulokgulok. Dung i, diparo ma muse ”alogo na mohop” sian timur, gabe hansit ma ulu ni si Jona pola naeng peak ibana. Dipangido ibana ma muse asa tumagon ibana mate.—Jona 4:6-8.\n19, 20. Songon dia do Jahowa mangurupi si Jona asa denggan marpingkir?\n19 Disungkun Jahowa ma sahali nai boasa muruk si Jona alani hau i. Alai, dipasintong si Jona do muse dirina. Didok ibana ma, ”[Patut] do ahu marronirimas sahat ro di hamatean.” Ujungna, dipatorang Jahowa ma tu si Jona parsiajaran sian hau i.—Jona 4:9.\nMarhite sada hau, diurupi Debata do si Jona asa patuduhon asi ni roha\n20 Diurupi Jahowa ma si Jona asa denggan marpingkir. Dipaboa Jahowa ma boasa pola marsak ibana alani sada hau na tubu di bagasan saborngin jala mate di manogotna. Hape so adong na diula si Jona laho mambahen tubu hau i. Dung i, didok Jahowa ma, ”Baliksa pala ahu, tung so marasi ni roha ahu mida Ninive, huta na bolon i, na marisi lobi saratus duapulu ribu jolma, angka na so umboto parsirangan ni siamunna dohot sihambirangna, tole pinahan na sai deak?”—Jona 4:10, 11. *\n21. (a) Aha do parsiajaran na dilehon Jahowa tu si Jona? (b) Songon dia do na masa tu si Jona mangurupi hita mamareso rohanta?\n21 Boi do taida parsiajaran na denggan na pinatuduhon ni Jahowa tu si Jona? Jahowa do na mangalehon hangoluan tu penduduk ni Ninive, jala mangalehon na ringkot tu nasida dohot tu sude na mangolu di tano on. Hape si Jona, so ibana manuan hau i, boasa ma gabe gumodang asi ni roha ni si Jona tu sada hau martimbangkon tu 120.000 halak, asing dope muse angka pinahan? Ndang na on patuduhon molo si Jona holan mamingkirhon dirina sandiri? Dung i muse, ala na boi do hau i mangalinggomi ibana umbahen na muruk ibana. Ndang na holan mangalului sangap tu dirina ibana, umbahen na muruk ibana ala ndang saut diuhum Debata kota Ninive? Na masa tu si Jona, mangurupi hita laho mamareso rohanta. Ise sian hita na so lomo rohana dipasangap? Alani i, mandok mauliate ma hita tu Jahowa, ala sabar do Ibana mangajari hita laho patuduhon asi ni roha, manarihon halak na asing, dos songon Ibana!\n22. (a) Songon dia do pangkilalaan ni si Jona tu pangajarion ni Jahowa? (b) Aha do na porlu taulahon?\n22 Sungkunsungkunna: Marsiajar do si Jona sian aha na masa tu ibana? Buku na disurat mamangke goarna, dipaujung marhite sungkunsungkun na so taboto alusna. Adong kritikus mandok, ndang dialusi si Jona sungkunsungkun i. Alai sasintongna dialusi ibana do. On tarida sian buku Jona i sandiri. Songon naung taboto, si Jona do panurat ni buku i. Pingkirhon ma dung sahat si Jona di hutana. Dung i, disurat ibana ma sude na masa taringot tu ibana. Nunga lam tamba umurna, bisukna jala lam marserep ni roha. Diingot ibana ma muse hagaleonna, tingki mangalo ibana, jala na maol ibana patuduhon asi ni roha. On patuduhon, dapot ni si Jona do laba sian pangajarion ni Jahowa, jala rade do ibana marasi ni roha. Rade do hamu patuduhon asi ni roha?—Jaha Mateus 5:7.\n^ par. 6 Di tingki ni si Jona, adong hirahira 20.000 sahat tu 30.000 halak penduduk ni kota Samaria, i ma ibukota ni Israel. Hirahira saparopat ma i sian godang ni penduduk ni kota Ninive. Di tingki i, olo do ra Ninive kota na umbalga di portibi on.\n^ par. 8 Olo do ra sungkunsungkun rohanta tu na binahen ni halak Ninive on. Alai nunga hea dibahen nasida songon i. Sejarawan Herodotus na sian Junani manurat taringot na diulahon ni halak Persia. Tingki mate sahalak Jenderal na dihaholongi ni rayatna, dohot do pinahan ni nasida dibahen mamangke goni patuduhon habot ni roha.\n^ par. 20 Hata ni Jahowa taringot tu halak Ninive na so boi paimbarhon tangan siamun dohot tangan hambirang, patuduhon molo nasida songon dakdanak na so mamboto Patik ni Jahowa.\nSongon dia do si Jona patuduhon haporseaon dohot habaranion tingki marbarita di Ninive?\nAha do na taparsiajari sian hamubaon ni halak Ninive?\nAha do na taparsiajari sian pangkilalaan ni si Jona tu halak Ninive?\nSongon dia do hita boi maniru haporseaon ni si Jona tingki dipasingot?\nSi Jona Marsiajar asa Marasi ni Roha


03 October 2017 TORSA Edit\nMulaknama Hami tu Toba.\nManigor las rohangku antong holan hujou taksi sitalpas halinu on (taksi on-line) ala manigor paltak do disi disurathon goar ni supirna dohot arga ni ongkos. Ndang songon taksi na asing i ingkon sipata jolo marjogal dohot rungkung marsielehan arga ni ongkos, manang na asing I so binoto ongkos laho gararon nunga ni nangkohan. Muse sahalion tangkas dipaboa supir ni taksi i, nomor polisina. Huida goar ni supir on margoar Batak do jala marmarga Batak, apala i ma na mambahen las rohangku.\n“Tu Bandara Cengkareng Lae” ningku dung huungkap pintu ni mobil i huhut hatop ahu bongot tu bagasan. Ndang be jolo hupaima alusna manang aha, ala nunga huboto halak hita do ibana.\n“Ai halak Batak do hape hamu Amang, hape hujaha nangkin ni surathon di henpon on goarmuna Tansiswo jala so adong margana disurathon. Botul, ndang hea dope hubege goar ni halak hita songon goarmuna on” ninna Ibana huhut mengkel suping.\n“I do, marga Siagian do ahu” ningku.\nNdang pola huihuthon panghataionna i, ai sasintongna ahu pe ndang huboto tangkasna boasa gabe bahenon ni damang goarhu i. Boha ma ai so hea sanga sinungkun damang ala tibu do damang marujung ngolu. Alai aha pe ninna tung sai longang pe supir taksi on ala ni goarhi nunga tong las rohangku ala boi ma hami marsirarion saganjang ni dalan sian Jakarta sahat tu Bandara Cengkareng mamolus dalan na lalap so hea so mansat tung pe ninna sian jalan tol.\nJempek hata dohonon, dung sidung hami marsisungkunan marga dohot paboa marga ni na niolinami be, (hasomalan na mansai uli martutur di Bangso Batakta i). Gabe didok ibana ma martulang ibana tu ahu, ala apala laena manang tungganena ninna mangalap boru ni Tuan ni Bangarna.\nDipajojor ibana pardalanan ni ngoluna di Jakarta. Holan dung tammat ibana SMA sian Laguboti huta nasida i nunga manigor mangaranto ibana tu Jakarta. Marragam ulaon naung ni ulana asalma boi dapot parbodarian, sian na martempel ban mangurupi donganna, mangangkat ma muse ibana gabe sitongkar ni bus Metro Mini. Leleng ibana gabe sitongkar ni motor, pasoringsoring supir na ni dongananna.\nSian i ma ibana ngorngor boi muse mambuat SIM, gabe olo ma sipata ibana dilehon supirna manggantihon ibana sasatongkin gabe supir. Dungkon i ndang be holan sitongkar balbal manang kernek balbal ibana, alai nunga sipata gabe supir serap ibana dung tolu taon di Jakarta. Dihamauliatehon ibana do i ala nunga tamba sihumisikna boi di papungu ibana di sitabunianna.\nManaek ma muse ibana gabe “supir batangan” manang supir sada ninna dihitaan, jala dung adong marsadia leleng muse mangoli ma ibana dohot hinaholonganna tong boru sian hitaan sian Laguboti.\nAlai marhusor do rumang ni parngoluon on, tarlumobi dung so dipaganjang Gubernur DKI be ijin ni Metro Mini; ndang hinata nian Tulang ai holan angka mobil naung suda gogonama Metro Mini on so hea be manuhor naimbaru; ninna ibana. Ro ma muse Trans Jakarta jala lam denggan ma muse KRL, huhut haruar ma muse angka taksi on-line, gabe so adong be pola piga na olo naek Metro Mini, russur ma muse pandapotan ni supir Metro Mini na gumodang halak hita i.\n“Hape dakdanak nunga dua halak jala naeng marsingkolanama satongkinna i. Hape pansarian nuaeng nunga lam posa” ninna ibana huhut pola marporo soarana begeon.\nMartua dope tahe ibana ala malo do ni olina puhut jala sesep pahimpu sasaotik sinarina i boi pungu jala boi diihuthon ibana donganna mangkredit mobil laho bahenonna gabe taksi on-line. Nian dimulana i lomos do rohana atik so boi ibana manggarar kredit ni motorna i.\nAlai mangasi do Tuhan i, ala so pola piga dope dua taon na salpu na martaksi on-line on tung tabo dope pansarianna sian i, jala boi pola disuguthon inantana sitabunianna songon tabungan nasida dos pe na sasaotik.\n“Rohanami nian molo dung boi pungu, asa adong bahenon uang sangkram ni jabu tung pe humolang dumao di pinggir ni Jakarta on” ninna ibana songon na mandele soarana.\nHape ndang manongtong tabo ni pandaraman i songon sian mulana ibana mamboan taksi on-line. Ai ndang hinata ganup ari do martamba taksi on-line, martamba nang goarna, laos mardomu ma angka naung karejo jala adong mobilna tung disangahon muse do botari dohot borngin satongkin gabe taksi online.\n“Adong muse ma taksi on-line margoar Lele gabe marsilelean nama mandior panumpang, adong goarna Beta hape panumpang pe nunga sian na asing, adong margoar Gerep, so binoto angka na naneg tubu dope ra muse jala laos hatop muse tamba manupiri tu taksi on. Martamba ma muse Trans Jakarta, martmba KRL, martamba nang angka Ojek on-line” ninna songon na patudu pandelean ni rohana.\nLeleng hupanotnoti bohi ni ibana, targombar tahe holso dohot parungkilon ni ibana di rumang ni hansit ni na mangaranto tu Ibukota holan marbagahon singkola na paspasan. Boi do hulapati hatana na sipata songon na manderse di partinaonanna dohot parungkilonna di ngoluna.\n“Apar pintor holbak do moru pansarian nuaeng on Tulang na mamboan taksi on” ninna ibana manguduti holsona apala porhot hatana i marlogat hamian.\n“Jadi bohanama dipingkiri ho nuaeng?” ningku nanget manigati rohana.\nSongon na marhosa ganjang ibana huhut manatap dao tu jolo ala toho lumumbang dalan i dung malua hami sian dalan na mansat i. Hape ndang sadia leleng nian na lumumbang i ala nunga mansat muse dalan tol i dingkan jolo muse.\n“Nunga dos tahinami dohot berem nang natuatua i sian huta ro di simatuangku tahe, ingkon mulaknami hami tu Laguboti di bulan sada na naeng ro on” ninna ibana huhut manatap tu jolo di dalan na mansat i muse.\nTompu songon na humordit rohangku umbege hatana i, ai ndang tagam rohangku molo songon on na poso dope jala nunga adong mobilna songon dalan ni ngoluna bope na kredit dope gabe martahi mulak tu huta. Muse dakdanak i pe so adong dope naung marsingkola jala so ala torop ni anakhonna lobi sian na dua i. Hape somalna molo jolma na poso dope songon ibana tung bangkol do mulak tu hutana tung boha pe hansit ni parngoluonna di rantona, ai sai adong dope panghirimon ni na umposo marhosing do haduan pandaramanna.\nBoha ma tahe sai naeng ingkon “banteng” do di pangarantoan ndang olo benget jala sesep gabe “hambing” na mamopari jala na mokmohon di huta?. Pangago ni ende Anak Medan I ma tahe????.\nAlai huida sian tajom ni simalolongna dohot gopas ni holiholi ni hurumna i, jolma na benget do ibana jala na toruk marroha. Boi dohonon tahe on ma tipe ni halak Batak na so uraura mandele hatiha jumpang paet ni parngoluon. Alai aha ma di bagasan rohana nuaeng maringkon mulak ibana tu huta sian Jakarta na balau on?, sai manginongi rohangku mandodo aha na di rohana dohot pingkiranna i. Ai biar rohangku so tung do holan hatahata songon hata pandelean sambing hatana i, hape sasintongna ndada adong rohana mulak ala mabiar muse mangulahi marhansit mulak tu huta ala mulak mandasor.\nTutu mansai leleng hupanotnoti ibana, hupatangkas mulak manganahon bohina i muse. Huida tangkas guratgurat ni bohina dohot suhisuhi ni osangosangna ro di tajom ni simalolongna i. Huserbeng ma muse dohot rantos ni panerbengna, targombar tangkas dokdok ni parsorion naung tinaonna dohot naung somal ibana margala tingko di kota na ribur on.\n“Ida ma tulang, ai aut sura ndang mansat dalan tol na margarar on nda sanga dope isarana iba dua halina i tu Bandara on sian Jakarta?. Alai suda ma tingki ala ni mansatna, mago ariari so sadia na ni omo. Ganup ari hira na mahatophu do do parhosing ni ari on, ai so hinalala nunga marhusor jala guling mataniari hape so sadia dope na ni dapot hepeng boanaon parbodarian tu jabu. Olo ma iba 18 jom sadari saborngin lalap marhalianghaliang asa adong boanon manggarar kredit ni mobil on dohot balanjo ni dakdanak i” ninna ibana gale.\n“Sampulu ualu jom sadari saborngin?” tarhatotong ahu umbege hatana i.\n“I do tulang. Sipata pukul opat manogot nunga haruar iba sian jabu, jala holan pinangolu “aplikasi taksi”on nunga adong sipata panompang manjou iba. Alai sipata ma pinaima sa jom asa adong pitik tu iba ala ni godang ni taksi on-line on nuaeng. Mulak ma iba sipata pukul sampul manang sampulu sada borngin, hape dakdanak i nunga muse modom. Jadi borhat iba karejo modom dope dakdanak i jala molo mulak iba nunga modom muse dakdanak i. Ueeee ndada hea iba marmeam manang manghatahatai dohot dakdanak i, hansit mansai mansit ma tahe Tulang ai songon na so ditanda dakdak i do ise iba” ninna ibana huhut pananget pardalan ni mobilna i ala laho manggarar ongkos ni dalan tol i.\n“Burju ni roham do naeng mulak tu hutamuna?”\n“Ianggo sian rohanami ndang adong be sundatna ingkon mulak tu huta do hami. Jala nunga hubuhai mangurus angka surat pindah tu Toba” ninna ibana.\n“Marhua ma ho di hutamuna?” ningku mangarisiki.\nDipatorang ibana naung tongon nuaeng dibuka Pamarenta Tobasa dalan sian Balige topet sian Lumban Bulbul manopinopi Tao Toba tombus naeng bahenonna sahat tu Lumban Binanga Laguboti. Ala di Lumban Binanga do huta nasida, adong ma tubu pamingkirionna tung aha pe laho gadisonna tu angka pardalani na ro tu huta nasida i haduan sai na tau langku ma i, asalma minar bohi jala lambok hata tu angka na ro i.\nTung pos situtu do rohana na boi denggan ngoluna dung di hutana, ia tung holan manggadis minuman pe haduan Inantana disi jala ibana huhut mangula tu balian, na tubu ma ngolu ngolu di nasida jala boi denggan ajaranna ianakhonna na dua i.\n“Molo pinuhutan do tulang mangula dohot marpinahan bibi dohot manuk rupani jala laos martigatiga rohamu Inanta di topi ni Tao Toba i,a nunga ra dapot mangan iba jala boi pasingkolahonon dakdanak on. Porsea do ahu molo binahen do satongani na mansari di Jakarta on di huta jala ndang olo iba magomago di Lapo tarlumobi marjuji nda ingkon boi do taluhonon pansarian ni na songon iba di Jakarta on tung pe iba tading di huta. Apalagi muse Tulang laho majunama parawisata ni Tao Toba. Molo so saonari be buhaangku andigan be, unang dung maju haduan asa adong roha mulak” ninna ibana patoranghon pos ni rohana dohot panghirimonna i.\n“Ai biar ni rohangku na gabe tarihutihut do hamu gabe malas, maos pasuda tingki di Lapo Tuak, lalap marjuji dohot marmeami di huta. Gabe marisuang naung sian Kota hamu ndang mambahen tiruan na denggan tu hutamuna” ningku mangalesengi.\n“Dapot rohangku do hatamuna i Tulang. Alai boi do idaonmu tingkosna molo dung mulak ahu, ingkon imbar do ahu sogot sian angka dongan na so margira tudia di huta. Nion nomor taliponku, nunga husimpan nomormi Tulang nangkin. Marsitaliponan pe hita haduan jala boi ma idaonmu tulang atik na holan hata do pandohanki” ninna ibana huhut papinggir mobilna ala naung sahat tu bandara.\n“Selamat jalan ma tulang. Bulan sada nunga di Laguboti ahu jala ingkon topotonku do ho tu Bona Pasogitmuna Palipi Kecematan Silaen Tobasa. Boha tabo do tahe tuak disi Tulang?” ninna ibana huhut marsijalangan hami.\n“Bah, so dia dope nunga tuak dihatai ho. Ai gabe lomos do ahu di hatami nangkin?”\n“Hata gaithu do tulang i. Idama haduan tung so oloanku rajaan ni tuak dohot juji di huta. Ingkon marimbar do ahu sian angka na asing i. Porsea do ahu tu diringku dohot tu hutangki na boi denggan ngolungku jala boi maju dakdaknakhu sian huta pinungka ni Ompungnami i” ninna ibana songon na marpadan huhut marsijalangan hami.\nHummm, toho do nuaeng hatana i? Boi do pasoonna tuak molo di huta?, boi do so tioponna juji? Boi do ndang lalap tingkina mago manghatahatai di huta?. Boi do so suda tingkina marpollung tubu toho adong ulaon pesta. Pesta…marpesta…..so tung lalap holan pesta do rohana haduan molo dung di huta? Alai sai anggiat ma tutu rohana i asa adong tiruan na denggan ibana haduan di hutana Laguboti Tobasa.\nHoras ma Iwan, (samaran), ingkon ro do ahu bulan sada on mandulo ho tu hutam.\nPanggurit : Tansiswo Siagian\nBandara, Soetta: 28.09.17.


Ibadah dan Liturgi: IBADAH MEMASUKI RUMAH BARU\nIBADAH MEMASUKI RUMAH BARU\n23.09 / /\nPARTORDING NI ACARA\nMENGOMPOI DOHOT MAMASUHI BAGAS\n(Sude keluarga dohot undangan nunga marpungu di jolo ni bagas na naeng masuhan. Nunga dipersiaphon hinan na mardomu tu ulaon i)\n1. Marende BE. No. 188:1, 5 (jongjong mangadop tu pintu ni bagas)\n1. Jahowa Siparmahan au, ndang hurang manang aha. / Ai nasa jea dipadao do sian dorbiaNa. / Tongon dibaen na lomak i, lao pangoluhon tondingki, / dibaen asi rohaNa.\n5. Tongtong do denggan ni basaM jambarhu di ngolungku. / Tongon do asi ni rohaM mangihut di langkangku. / Dung i dung suda bohalhi, sai ingananhu jabuMi, / saleleng ni lelengna.\n2. Mangungkap Bagas\nKeluarga: (Dipasahat ma kunci ni bagas tu Parhalado; huhut ma di dok:) ”Sian asi dohot holong ni roha ni Jahowa do hupungka jala hupasidung hami pembangunan ni bagas on. Dipasupasu Tuhanta do hami saleleng na paulihon bagas on sahat tu na dimpos. Antong, hupasahat hami ma kunci ni bagas on tu hamu parhaladonami, jala Ungkap hamu ma, asa masuk keluarga on rap dohot sude naginokhonna.”\nParhalado: (dung dijalo kunci sian keluarga, diungkap parhalado ma pintu ni bagas huhut ma di dok:) ”Huungkap ma bagas on marhitehite Goar ni Debata Ama, dohot Goar ni AnakNa Tuhan Jesus Kristus, dohot Goar ni Tondi Parbadia, Amin!”\nSude: Horas ma hamu mangingani bagas on. Inganan naginohan ni dame dohot holong ni roha ni Tuhanta ma bagas on di hamu.\n(masuk tu bagas laos hundul, jala diuduti ma tu acara kebaktian)\nACARA DI JABU\n1. Marende No. 18 : 2, 3\n2. Nunga ro au o Tuhanhu, ro ma Ho tu au muse. / Ai di bagas ingananMu las ni roha do sude. / Sai bongoti rohangkon, baen ma joroMi dison.\n3. Sai pantun pangalahongku maradophon bohiMi. / Sai suruhon tu rohangku Tondi Porbadia i. / Asa sai tongtong ture tangianghu, ende pe.\nU : Marhitehite Goar ni Debata Ama dohot Goar ni Anakna Tuhan Jesus Kristus dohot Goar ni Tondi Parbadia. Amen. Marolopolop ma hamu, ale angka partigor, mangasahon Jahowa talup do marende angka unjur marroha.\nH : Marlas ni roha ma hamu, ale angka partigor dibagasan Jahowa, jala puji hamu ma goarNa na badia.\nU : Pinuji ma Debata, na so manulakkon tangiangki manang asi ni rohaNa pe sian ahu.\nH : Sai pujionku do angka pambahenan ni Jahowa, sai ingotonhu do halongangan angka na binahenNa i sian na robi.\nU : Na denggan situtu do na mamuji Jahowa dohot mengendehon goarMu, ale na tumimbul!\nH : Mamaritahon asi ni rohaM manogotna i dohot hasintonganMi bornginnai.\nU : Oloi hamu ma Jahowa marhitehite las ni roha, ro be ma hamu tu joloNa marhitehite olopolop.\nH : Ai pardenggan basa do Jahowa, ro disaleleng ni lelengna do asi ni rohaNa, jala marsundutsundut do hasintonganNa.\nU : Haleluya! Martangiang ma hita. Mauliate dipasahat rohanami tu Ho Debata Amanani, ala asi dohot holong ni rohaM na mandongani jala mangaramoti daging dohot tondinami. Diloas Ho do jongjong bagas on sian na mamungka sahat ro di na mamasuhi. Ale Tuhan, ramoti jala horasi ma hasuhutonnami, baen ma bagas on gabe bagas inganan ni dame dohot hasonangan manang ise pe na mian dohot na bongot tu bagas on. Sai parrohai ma pangisi ni bagas on asa dipangke bagas on tu angka ulaon na denggan bahen hasangapon di goarMu. Jalo ma tangiangnami on marhitehite Jesus Kristus Tuhannami. Amen.\n3. Marende No. 115 : 1, 3\n1. Tuhan Debata sai ramoti ma / daging dohot tondinami, i do pangidoannami; / sai pahipas be hami on sude.\n3. Sai parbadiai, sai tongtong rajai. / Ale Tondi Porbadia, rohanami asa ria, / mangoloi hataM hombar tu rohaM.\nU : Ale Debata, huparhatopot hami do, Ho do jumolo manghaholongihami. Balga na i panumpakMu, ale Tuhan, molo dilehon Ho bagas on gabe inganannami, hupangido hami ma tu Ho, pasupasu jala mian ma Ho ditongatonga ni bagas on, lam tu balgana holong ni rohanami laho mangihuthon Ho. Songon partubu ni hau dohot bunga na di topi ni sunge, songon i ma nian partubu ni holong ni pangisi ni bagason.\nH : Ale Debata parholong, asi ma roham dihami!\nU : Ale Debata, Ho do marsuru surusuruanmu tu undungundung ni si Abraham so pamotoanna, laho pasahat pasupasuM. Hupangidohami ma, paloas ma bagas on gabe bagas na girgir manjanghon haroroan ni tamue, na mangalehon panisioan marhitehite tarupna, na mangalehon hasonangan dohot las ni roha marhitehite dindingna, na mangalehon parlinggoman sian mataniari nang sian udan.\nH : Ale Debata na gabe jolma, jala na mian ditongatonganami, asi ma roham di hami!\nU : Huparhatopot hami do ale Debata, saluhutna do manumpak tu na denggan di angka na marholong roha di Ho. Ala ni i, sai baen ma bagas on gabe inganan ni ngolu na masihaholongan, marsisarion, jala inganan las ni roha.\nU : Huparhatopot hami do, ndang adong di son huta na hot dihami. Alai dipaloas Ho do hami mangingani bagas on paima sahat hami tu inganan na pinaradeM. Urupi ma hami laho mandok mauliate tu Ho. Asa hupelehonhami peleannami marhitehite ma mangaradoti ulaon lomo ni rohaM dibagas on.\nU : Sai bagas partangiangan ma bagason, inganan paradianan dohot pangalapan gogo, inganan na mangalehon haimbaruon dohot pangaradeon tu angka panghobasion na badia di Debata Ama, na mangajari rap dohot Anak dohot Tondi Parbadia, nuaeng, tongtong, sahat ro di salelengna.\n5. Marende No. 160 : 3\n3. Rajai ma hami sai tongtong, pasaor tu rohanami on dameM o Tuhannami. / Marhitehite TondiMi ingani rohanami be huhut patogu hami. / Dao ma bada sian hami, jabunami baen inganan / pardamean, hasonangan.\n7. Marende No. 403 1 – 2 (P. Pelean)\n1. Pos rohangku di Tuhanhu, ndang tarbaen tarhirim au. /On do tongtong tangiangku: tu lambungMu au patau. / Lobi pos do rohangku, sai patulusonna i, boanonna au tusi.\n2. Huhilala ganup ari paniopNa di au on. / Sai tong dipasarisari, naeng badia rohangkon. / Naeng lam tu tinggilna i, pinggol partondionhi, lao mambaen lomoNa i.\n8. Tangiang Panutup: Ale Amanami + Pasupasu.\nUntuk mandapatkan file ini dalam bentuk word, klik di sini


📌Mar Husip - Batak Nese Batak Nese: 📌Mar Husip\nHome › 📌Mar Husip\nIse na gabe Parsinabung (Raja Parhata) di ulaon Patua Hata; Marhusip laos ibana do na gabe Parsinabung (Raja Parhata) di ulaon unjuk (pesta adat) Di acara marhusip (mangarang-rangi), molo pangoli naeng mangalap paribanna (boru tulang) laho gabe ripe (isteri), porlu ingoton : Tingki na mangelekhon somba ni adat berupa sinamot Parhata ni Paranak, unang be mangihut hata “sitombol” manang “rambu pinudun”, songon i hata “ulaon sadari”. Alana, paribanna do dialap pangoli jala na patio mata ni mualna do i muse. Alai sudena i tu dos ni roha ma. Tulang ni pangoli unang be didok sijalo tintin marangkup, alai gabe sijalo surung-surung ma i. Ulaon sadari (paulak une) dipatupa di ari namangihut sesuai tu dos ni roha ni Parboru dohot Paranak. Dungi marudut ma tu ulaon Marhata Sinamot, molo nuaeng di dok ma Martumpol (klik ma)


Jamita Evangelium, Advent I 2 Desember 2018, 4 Musa 24: 15-17: Managam Haroro ni Sipalua Pelita Batak Online\nSabtu, 01 Desember 2018 09:18:00\nOleh: Pdt Dr. Robinson Butarbutar, di Parsameanta, STT-HKBP Pematangsiantar, HP-WA; 0812-62472015.\nSada na mansai uli situtu na jumpang hita di angka tona ni Debata di Bibelta i, i ma na mangihut on: Ndang dibatasi angka batas-batas hajolmaon Tuhan Debata di na patolhashon lomo ni rohaNa nang sangkapna nabalga situtu maradophon bangsoNa nang hajolmaon na tongon mangadopi hamaolon. Dipangke Debata do nang angka bangso na so mananda/manomba Ibana pasauthon sangkapNa. I do na piatupaNa, isarana, marhite sahalak boruboru margoar si Rahab na mangurupi mata-mata ni bangso Israel niuluhon ni si Josua laho manaluhon huta Jeriko. Dipangke Debata do raja Cyrus laho mamboan bangsoNa bangso Juda mulak sian habuangan. I ma dua contoh sian mansai bahat contoh di Bibelta i nang di ngolunta siganup ari.\nLaos dipangke Debata do nang na so sian tongatonga ni bangsoNa Israel na pinaluaNa sian Misir i laho patolhashon sangkapNa na uli. Dipangke Debata sahalak na margoar si Bileam, anak ni si Beor, sahalak panurirang na so sian bangsoNa Israel. Atik pe targoar sahalak panurirang na di ujungna olo talu tu pangunjunan ni raja Balak raja Moab asa disurirangkon ibana bura tu bangso Israel-i ma marhite na mangurupi asa mangulahon ulaon parmainanon dohot panombaan tu Baal bangso Israel i jala marhite i gabe diuhum Debata ma 24 ribu halak Israel-asa dapotan hepeng ibana sian raja i, ianggo taringot tu panurirangonna ndang olo ibana manang ndang tarbahensa manurirangkon bura tu bangso i songon na pinagido ni raja i tu ibana di dolok Bamoth Baal, Pisgal, dohot Peor (Ida 4 Musa 22: 41, 23:1-5, 23:14-25, 29, 24: 11, 17).\nSiala ni i do, atik pe dioloi ibana pangidoon ni raja i asa disurirangkon ibana bura maradophon Israel, alai tong do didok ibana tu raja i na ia sinurirangkononna i ndang lomoNa, alai lomo ni manang holan nidok ni Debata ni Israel do. Di duru ni huasona do manontuhon asa sisurirangkonona. Dipatupa Debata I, atik pe digoari do ibana di Padan Naimbaru panurirang na geduk (2 Petrus 2: 15, Judas 1: 11, Pangungkapon 2: 14). Tarbahen Debata do manangkapi dohot patolhashon sangkap na uli nang patubuhon panagamion di haroro ni Sipalua i sian tongatonga ni bangso Israel apala sian pamangan ni si Bileam i sipasahatonna tu raja Balak halak Moab na sai mangido asa buraanna bangso Israel. Isi ni panurirangion paopathon na ruar sian pamanganna do ia na gabe jamita di Minggu Taon Baru Parhuriaon on, i ma di minggu Adven na parjolo sadarion.\nMansai ringkot do i rimangrimangonta uju masuk hita tu taon parhuriaon na imbaru, mamungka sian Adven I, ala di taon parhuriaon ombason dipatogu do panghirimonta taringot tu haroro ni Sipalua Napaduahalihon i, na naung leleng pinaimaima ni na porsea i mamungka abad parjolo sahat tu abad paduapulusadahon nuaeng.\nAsa tung togu panagamon di panghiriman taringot tu haroro ni Sipalua i dipatolhas Debata ma marhite si Bileam na mangihut on:\nNaparjolo, hinasintong ni hata panurirangon di haroro ni Sipalua i (ayat 15). Didok, ia hata i ruar:\nSian pamangan ni sada jolma na tangkas hadirionna, i ma si Bileam anak ni si Beor.\nNdang sian sahalak na awam di panurirangon, alai sian sahalak na toggor matana. Ndang holan i tahe, alai lam dipatangkas ma hasisintong ni hata panurirangion i dohot tolu hata taringot tu kualitas hata i dohot tolu kualitas ni haroroan ni hata i di ayat 15-16.\nKualitas ni hata i didok ro sian sada halak na naung somal patupahon opat ulaon (kata kerja), asa ndang adong be kemungkinan sala na pinatolhasna i, i ma umbege, umboto, marnida, jala tungkap laho marnida marhite matana. Marhite hata na opat i tangkas parbinotoan na pasti. Hata na na parpudi, "naung tungkap" jala "tarbungka matana" dipangke tu angka naung boi marnida parmataon ni Nasunhinagogo i. Nanidokna, ia hata i ro sian sahalak na i do ulaonna. Ndang sian sahalak na amatir-amatiran, alai sian ahli di bidangina do.\nDia na nidok na, i ma: angka hata, parbinotoan, dohot parmataon. On pe tolu tahap na bertingkat: Hata, Parbinotoan dohot Parmataon. Sian na mandasor, hata, tu parbinotoan (di pingkiran) dohot tu na empiris, na boi diida mata, dibuktihon simalolong.\nHaroroan ni hata i, ima: Debata, Nasuntimbul, dohot Nasunhinagogo. On pe martingkat, sian na mandasor, i ma Debata, tu na tumimbo sian saluhut, Natumimbul, jala na gumogo sian saluhut, Nasunhinagogo. Marhite i, ndang tarbahen manang ise so manghaposi hasisintong ni sipatolhason ni Debata marhite si Bileam i.\nHata panghirimon di haroro ni Sipalua i disurathon si Bileam naung somal umbege angka hata ni Debata, somal umboto parbinotoan di Nasuntimbul i, dohot somal marnida nang tungkap laho marnida dohot matana parmataon ni Nasunhinagogo i.\nNapaduahon, isi sipasahatonna i ndang dope masa di tingki ni si Bileam i sandiri (ayat 17a), uju ndang masuk dope bangso Israel tu tano niuarihon ni Debata tu angka ompu nasida. Hurang lobi tolu ribu dua ratus lima pulu taon na salpu nunga disangkapi Debata sangkap i. Nunga tangkas uju i, alai ndang boi dope diida simalolong: "Sai naeng idaonna ala ndang dope di tingkina, na sai naeng tataponna alai ndang dope angka tung jonok." Di tingki ni Bileam ndang boi dope diida dohot ditatap ibana. Alai sihasiholon do na naeng masa I, ala sangkap na uli do pinatupa ni Debata i. Ndang sipasidingon. Alai nunga binsar bintang ni Jesus jala nunga martungkot harajaon Ibana mamungka tubu Ibana di Palestina.\nPatoluhon, sian dia na naeng ro i jala dia ma na naeng ulahononna?\nAha na naeng masa? Binsar (Heber: derekh) bintang (Heber: kokav) dohot hehe (wekam) tungkot harajaon (Heber: syeveth) sian Jakob/Israel.\nDia ulaonna? Papatuon (Heber: mahats) angka luat ni Moab jala patundukkon (Heber: qarqar) sandok pinompar ni Seth (ayat 17b), i ma anak patoluhon ni jolma na parjolo i, na manggontihon si Abel naung binunu ni si Kain. Angka pinompar ni Seth dipatorang do di 1 Musa 4: 25-5: 32.\nNa nidokna i ma ia na naeng ro i ndang holan patundukhon pinompar ni bangso Moab na ni rajaan ni raja Balak uju i, alai dohot do pinompar ni hajolmaon pomparan ni si Seth ompu ni hajolmaon i. Na naeng binsar i dohot sitiop tungkot harajaon i patundukhon sandok hajolmaon. Molo taida dao tu panindangion ni hata ni Debata di Padan Naimbaru, ia Jesus Kristus naung tubu, mangula, mate jala mulak mangolu sian hamatean i, jala manaeng tu banua ginjang di siamun ni Debata Ama i unduk do tu Ibana sude hajolmaon dohot nasa na adong di hasiangan on, na di banua ginjang, na di banua tonga dohot na di banua toru.\nSiala ni i do disosoi isi ni hata ni Debata pinatolhas ni si Bileam i do hita angka naporsea di Jesus Kristus Sipalua i na tapaima haroroNa na paduahalihon i di tingki on asa:\nManongtong hita manghirim, ai nunga disurirangkon si Bileam anak ni si Beor i hurang lobi tolu ribu dua ratus lima pulu taon na salpu na ingkon ro Ibana manaluhon saluhut di ari parpudi. Haroro ni Jesus Kristus Paduahalihon pe ingkon masa do i.\nLam porsea ma hita di ganup bagabaga ni Debata di ngolunta, di bagabaga ni Jesus Kristus tu ganup na mangulahon turgas pinasahatNa tu ganup na porsea di Ibana na donganna do hita sahat ro di ujungna. Ai ndang mulak hata bagabaga ni Debata tu ganup hita. Marparbue do.\nLam porsea ma hita di Jesus Kristus Mesias i, ai Bintang naung binsar do Ibana patuduhon dalan ngolu tu hita, manorangi dalan nang langkalangkanta. Lam porsea ma hita di tungkot harajaon hagogoonNa i laho patauhon hita mandungdung sangkap ni ngolunta di portibion atik pe sipata maol tadungdung, i ma patupahon lomo ni roha nang sangkapNa na uli maradophon donganta jolma di bagasan dohot di duru ni huria i di portibion, manang dia pe ulaon na tapillit pasauthon panjouon ni Debata tu hita be di ngolunta ganup. Nang uju masa na maol situtu di ngolunta, unang lupa hita manghatindangkon na diparade Debata do hamonangan di hita, hatop manang leleng, di bonana, di tongatonga ni pardalanan ni ngolu nang ulaonta, di ujungna nang ro di saleleng ni lelengna.\nLaos tapangido ma asi ni roha ni Debata tongtong patauhon hita marnida Jesus Kristus i tongtong di pardalanan ni ngolunta on, ai i do na patauhon hita tumogu manghaporseai Ibana, nang di partingkianta nuaeng di era revolusi industri napaopathon na lam marusaha paposhon roha ni jolma na so pola be ingkon marsigantung tu Debata jolma i mangadopi angka tantangan ni ngoluna ai nunga lam pistar jolma i. Ibana ma nang na tapangasahon mangadopi partingkian na lam timbo parbinotoan ni angka masin pinatupa ni jolma i, pola umpistaran angka masin i, dumenggan na pinatupana sian na pinatupa ni jolma i, i ma era artificial intelligence sinuaeng. Ibana ma tong tapangasahon nang di inganan nang rumang ni ngolunta na tradisional dope, na so nidungdung ni angka hamajuon ni ngolu i dope, nang di angka perjuanganta na marragam i, di jabu nang di ulaonta be.\nLaos marsiajar sian ulaon ni Debata na mamereng dao tu jolo di na manangkapi dohot patolhashon marhite si Bileam sangkap na uli parohon Sipalua i, bintang dohot tungkot harajaon i tu raja Balak halak Moab, denggan do tong molo hita angka na porsea di Debata Natumimbul dohot Nasunhinagogo i manongtong manatap dao tu jolo di na mangarangrangi ngolunta, jala uju taadopi angka parungkilon ni ngolu nuaeng. Gariada tahe, tapangido ma asi ni roha ni Tuhan i asa dipatau Ibana hita marnida tantangan na tongon taadopi nuaeng songon kesempatan na nilehon ni Debata lam paturehon ngolunta nang ngolu ni hajolmaon di portibion marhite na dao manatap tu jolo.\nNdang oloanta be gabe angka na porsea na jempek mamereng tu jolo hita halak Kristen Batak on, gabe olo hita holan mamingkiri na ringkot di dirinta sambing, alai sai tabereng ma dao tu jolo asa dohot nang hita mamingkiri nang na ringkot di donganta jolma di luatta, inganan ulaonta, nang di humaliangta. Tapadao ma na marnida di lapik. Sai angka na denggan mambahen rencana na denggan ma hita. I do na ringkot tapagomos di Minggu Taon Parhuriaon Naimbaru on, di Adven parjolo on, asa lam tapatogu hasomalan ni ngolu na dao marnida tu jolo, ai nunga dipatupa Debata hamomonangta di jolo. (*)


Muribo Pasaribu: Johannes 3:31-36\nTapuji ma Tuhanta I, Debata naung rot u portibion marhite hatutubuni Tuhanta Jesus Kristus.\nIma na tapestahon, tahalashon sadarion di pesta parjolo parningotan dihatutubuni Tuhanta Jesus. Debata gabe jolma manghilelehon pangkilalaonta gabe rap Ibana dohot hita, manobus pardalanan dingoluon, Ibana donganta mandalani ngoluon, mangalehon tiruon dohot gogo, jala gabe malua hita sian absenta be.\nSahat ma tabe Natal nami tu hita sude. SELAMAT HARI NATAL MA DI HITA.\nAdong 2 barita na mansai tangkas masa di hita apala di ari pesta on:\n1. Nantuari, tgl. 24 Desember, tapatupa do acara marminggu bersama di gareja HKBP Dame di Saitnihuta, huhut manjalo bangunan gareja i, naung sidung direnovasi marhite pangurupion ni pangaranto. Mansai uli gareja i. Laos dung salpu i rap marminggu ma muse di gareja GKPI, nang salose dibagas pangaranto.\nAlani i mamungka sadarion, ndang pasorin-sorin be mamangke gereja HKBP, ala nunga boi mamangke gareja na be.\nTaon na salpu, 2 dope gabe-gabe disi, alai nuaeng nunga sada be. Mauliate ma di Tuhanta i, ala 40 taon songon i na, alani i, hadiah natal do hadameon dohot hasadaon i tu sai tua hita, tu huta dame i dohot tu sandok HKBP.\n2. Alai laos adong Barita na taparungkilhon ala banjir. Nabodari nunga boi marnatal secara sederhana HKBP Besitang, nang pe gambo dope di bagasan gareja i.\nAlai adong dope 3 gareja nari na ingkon mengurupi tu na tumimbo. Naumposi ima Pulau Brandan, ala sai lam ro do aek jala lam timbo. Di cekBiren dohot Simpang Kuala pe posi do ala ndang sampe nasida ianggo mambuat abit na boi pangkeon nasida. Dohot ma hita manangiankon nasida asa margogo manghadopi na didoki, di ari pesta on. Nang dohot nasida marlas ni roha di ari pestaon alani banjir i.\nIma pardalan ni ngolu on, marragam tabolus. Alai di ari pesta Natal songon on dipangulingi Debata hita: IMMANUEL: Donganta ma Debata. Donganta Ibana mamolus portibi on. Ai na sinuru ni Debata do Ibana. Nunga dipasahat Debata tu Ibana huaso: 1) Huaso di tano on. 2) Dohot di surgo i.\nNang dilehon do saluhutna tu tangan na.\nAlani i, ditanggan ni Tuhan Jesus do nasa huaso na adong di tano on, dohot di Banua ginjang.\n- Ndang adong huaso na di tano on, ia so sian Ibana.\n- Ndang adong na sahat tu Ama I, ia so marhite Ibana.\nDua ragam huaso dipatandahon Bibel i tu hita:\nHuaso na pamatehon: Kain – Abel, Raja Parao, Raja Herodes.\nHuaso na pangoluhon, na memampukan. On do pinatuduhon ni Jesus, mangubati na marsahit, mangalehon mangan 5000 halak. Na mapitung marnida, na pangpang mardalan, na ngungu manghata i.\nNunga dipasahat tu Ibana na sa huaso. Nang dilehon do saluhutna tu tangan na. Nunga ditanganna saluhut. Alani i, holan Ibana do mual ni pasu-pasu, ndang adong mual ni pasu-pasu asing ni Tuhanta Jesus Kristus.\nNa maol tarantusi utok-utok dohot pingkiran ni jolma, i ma:\nNa ro sian ginjang, i do mangantasi saluhut.\nDebata gabe daging\nDebata gabe jolma\nAi na sinuru ni Debata do Ibana, hata ni Debata gabe daging dibagasan jolma, i ma Tuhan Jesus Kristus.\nNang tarjalo portibi on, ndang tarjalo angka na sian tano on i. Tarhalonong do portibi on tumangihon i. Alai i ma dalan ni Debata laho:\n- mamangkulngi portibion\n- manopot hajolmaon\nGabe ro Debata tu ngolu siganupari ni jolma gabe marsaor dohot jolma. Langsung manghilala parungkilon ni jolma. Langsung manghilala naniae ni jolma, langsung marmida ilu-ilu ni jolma. Debata do Ibana, gok do ha-Debataon na. Ala i jolma do Ibana, jala gok do hajolmaon na.\nNa mauas hundul\nNa male jongjong\nNa tangis dohot mardalan do ibana\nNa boi tarrimas\nIbana do Debata na mangolu secara manusia, hadir dalam sejarah.\nHian pangantusion ni jolma, dao do Debata di ginjang ni saluhut di atas ni saluhut. Ala na songkal na marmulia, na marhuaso di banua ginjang.\nAlai dibagasan Jesus Kristus, jonok do Ibana, gariada nuaeng rap dohot hita do ibana, gariada di son do Ibana nuaeng. Di gareja on, ditonga-tonganta do Ibana dilambungta do Ibana nuaeng. Ala dilambungta do Ibana, umbahen dohot Ibana manghilala angka na tahilala, gabe jonok ma Ibana mangurupi, mandongani dohot mangalusi tangiangta.\nTu haporseaon na songon i do hita di jou!\nAi dapotan hangoluan na saleleng-lelengna do na manghaporseai anak i.\nI do dipeop angka na porsea\nI do dihaposi angka na marposniroha di Tuhan i.\n- Roma hamu na loja jala na sorat asa hupasonang hamu.\n- Hata ni Tuhanta do i, na pa pos rohanta.\nHata ni Tuhanta do sitioponni angka na sai:\n- Olo ganggu roha na.\n- Na gok biar dohot holso di tanoon.\nHata ni Debata do dipangke jolma mangantasi angka na rundut di ngoluna. Ibana do mangalehon dalan na sintong di tonga-tonga ni keragu-raguan dohot kesimpangsiuran.\nIbana do patauhon hita marroha, marpingkir, mamillit na dumenggan dingoluon.\nIbana do manuan PATIK dohot UHUM, di ate-ate, roha nang pingkiron ni jolma. Gabe boi hita mamillit na denggan. I do mamboan jolma tu hasintongan, jala hasintongan i pe, ndada holan: botoon, ndada holan di utok-utok alai ingkon ulahona ingkon tarida dingolu siganupai.\nIngkon taoloi do hata na, ai na so mangoloi Anak i, ndang ida on ni i hangoluon, sai na mian do tahe rimas ni Debata di Ibana. Hata ni Debata mandok: Ahu Jahowa do Sidodo roha, siuji piapia jala mangalehon tu ganup jolma hombar tu dalanna, hombar tu parbue ni pambahenanna (Yeremia 17:10).\nNunga sahat tu Ibana huaso di tano on dohot di surgo, nuaeng dapotan hangoluon disaleleng-leleng na do na manghaporseai Ibana, alai na so mangoloi Ibana, ndang idaon ni i hangolua, sai na mian do tahe rimas ni Debata di ibana.